Bengkel Penyelia Klinikal Meningkatkan Kualiti Penyeliaan Terapi Pertuturan dan Bahasa

Bangi – Bengkel Penyelia Klinikal yang dianjurkan oleh Program Sains Pertuturan, Universiti Kebangsaan Malaysia (UKM) telah diadakan melalui aplikasi Zoom, semalam untuk mengukuhkan pengetahuan penyelia terhadap kurikulum praktikum klinikal di samping menyelaraskan jangkaan mereka terhadap tahap keupayaan pelajar berdasarkan tahap pengajian masing-masing.

Dalam ucapan alu-aluan oleh Ketua Program Sains Pertuturan, UKM, Dr. Chu Shin Ying, beliau mengucapkan setinggi-tinggi penghargaan atas pelibatan penyelia klinikal dalam bengkel ini.

Kita hendak memastikan kualiti pengajaran dan pembelajaran bakal terapi pertuturan dan bahasa di Malaysia terus terjamin.

Sementara itu, penyelaras kursus latihan industri dan klinikal, Dr. Fatimah Hani berharap agar bengkel ini dapat mewujudkan modul yang boleh diguna pakai oleh penyelia klinikal pada masa hadapan bagi membantu proses penyeliaan terhadap pelajar.

Bengkel ini melibatkan pengenalan kurikulum praktikum dan perbincangan dua hala antara pihak Program Sains Pertuturan, UKM dengan penyelia klinikal.

“Melalui bengkel ini, kita boleh menggalakkan pelajar untuk menulis jangkaan matlamat pembelajaran mereka yang realistik pada awal semester untuk membantu pembelajaran pelajar di samping belajar mengikut rentak mereka sendiri,” kata Puan Looi Wei Li, terapi pertuturan dan bahasa.

Selain itu, terapi pertuturan bahasa yang telah menjadi penyelia klinikal lebih 10 tahun di Kementerian Kesihatan Malaysia, Puan Puspa Maniam memaklumkan bahawa pelajar perlu mengambil langkah proaktif dengan melibatkan diri secara sukarela, terutamanya dalam sesi bersama-sama pesakit sebelum klinik bermula bagi membantu sesi pembelajaran.

Sebanyak 21 orang terapi pertuturan dan bahasa yang merangkumi sektor kerajaan dan swasta daripada pelbagai industri telah menyertai bengkel ini.


Menyingkap Teori antara Latihan Kardio Puasa dengan Penurunan Berat Badan

Untuk mendapatkan maklumat terkini, ikuti kami melalui Telegram

Jika kita pernah bangun seawal pukul 5.00 pagi untuk berjoging dan tidak mengambil makanan seperti pisang, epal, bar tenaga atau apa-apa makanan lain sebelum melakukan senaman, maka kita telah melakukan latihan kardio puasa atau fasted cardio (FC).

Anda mungkin pernah mendengar bahawa sesetengah orang mengaitkan FC dengan penurunan berat badan dengan lebih cepat. Jika kita melakukan carian di Internet, hasil carian teratas yang muncul tentang FC berkemungkinan akan memberikan mesej yang FC bermanfaat untuk membakar lemak. Sementara itu, hasil carian yang lain akan memberitahu anda bahawa faedah FC ialah mitos.

Jadi, yang manakah yang kita patut percaya? Perlukah kita makan sebelum bersenam?

FC merujuk seseorang itu melakukan senaman semasa perut kosong atau dikenali sebagai keadaan berpuasa. Situasi ini biasanya berlaku pada waktu pagi sebelum pengambilan sarapan. Keadaan berpuasa ialah keadaan yang merujuk seseorang itu telah mencerna dan menyerap makanan terakhir sepenuhnya dan tahap insulin berada pada paras yang rendah.

Secara umumnya, keadaan tersebut berlaku antara tempoh tiga jam hingga empat jam selepas makan. Dalam kebanyakan kajian, FC dilakukan pada waktu pagi sebelum sarapan pada hari itu, yakni kebanyakan daripada kita tidak makan antara tempoh lapan jam hingga 12 jam pada malam sebelumnya.

Secara teorinya, bersenam dengan perut kosong atau selepas tempoh berpuasa yang berpanjangan boleh menyebabkan kehilangan lemak dengan lebih cepat. Walaupun terdapat beberapa saintis sukan yang percaya kepada teori ini, namun isu ini masih menjadi topik yang hangat diperkatakan dalam dunia sains sukan dan kecergasan.

Jika kita bersenam dalam keadaan berpuasa, hal ini bermakna hati dan tisu otot telah kehabisan glikogen. Glikogen ialah bentuk simpanan glukosa yang disimpan di dalam hati dan otot untuk digunakan sebagai tenaga.

Walaupun keberkesanan teori FC masih dipertikaikan, akhirnya keputusan sama ada untuk bersenam semasa perut kosong atau tidak terpulang kepada diri sendiri. Jika kita memilih untuk mempercayai dan menerima teori FC, terdapat beberapa kekurangan yang perlu diperhatikan.

Kebanyakan orang melakukan FC pada waktu pagi, yakni sebelum bersarapan. Namun begitu, keadaan berpuasa juga boleh mencapai hingga lewat pagi. Misalnya, anda berpuasa sekejap atau tidak makan pada waktu tengah hari.

Jika kita merasakan bahawa FC bersesuaian dengan kita, cara yang paling mudah untuk mencuba kaedah ubu adalah dengan melakukan senaman aerobik pada waktu pagi selepas bangun daripada tidur dan sebelum mengambil sarapan. Mulakan dengan senaman berintensiti rendah selama 30 minit hingga 45 minit pada setiap sesi.

Sebagai contohnya, jika kita selalunya makan snek ringan dan kemudiannya berlari sejauh lima kilometer, cuba lakukan FC dengan berjoging selama 20 minit hingga 30 minit tanpa mengambil snek ringan tersebut. Rasakan perubahan dan tindak balas balas terhadap senaman dalam keadaan FC sebelum melakukan senaman yang berintensiti lebih tinggi.

Selepas senaman, kita juga disarankan untuk mengambil makanan yang seimbang, iaitu mengandungi protein dan karbohidrat dalam masa sejam atau lebih selepas sesi senaman.

Terdapat dua jenis FC. Jenis yang pertama ialah apabila hati kekurangan glikogen, namun simpanan glikogen dalam otot masih mencukupi. Perkara ini boleh dicapai dengan makan pada waktu malam dengan lebih awal dan bersenam pada keesokan harinya sebelum sarapan pagi. FC jenis ini lebih cenderung dilakukan oleh atlet amatur.

Jenis yang kedua ialah apabila kita menghabiskan simpanan glikogen di dalam otot dan dengan sengaja tidak mengisinya. Misalnya, bersenam dengan kerap selama seminggu dan meminimumkan pengambilan karbohidrat pada minggu tersebut. Mengurangkan pengambilan karbohidrat seperti ini ialah sesuatu yang biasanya dikhaskan untuk atlet elit. Pengurangan mana-mana kumpulan makanan (protein, karbohidrat atau lemak) hendaklah dilakukan dengan penyeliaan dan bimbingan profesional.

Berapa lamakah anda perlu berpuasa untuk senaman yang dilakukan dianggap sebagai FC?

Menurut saintis sukan, tempoh masa yang diambil kebiasaannya antara lapan jam hingga 12 jam. Namun demikian, bagi sesetengah orang, masa yang diperlukan mungkin antara tiga jam hingga enam jam, bergantung pada seberapa cepat sistem pencernaan berfungsi dan jumlah makanan yang dimakan pada hidangan terakhir.

Apabila badan berhenti memproses dan memecahkan makanan, paras insulin akan menurun dan tiada sumber tenaga (glikogen) yang berada di dalam darah. Akibatnya, badan perlu beralih kepada sumber tenaga lain, iaitu lemak untuk membekalkan tenaga kepada otot ketika seseorang itu sedang bersenam.

Menurut saintis sukan, berpuasa semalaman membuatkan badan berhenti memproses dan memecahkan makanan. Hal ini menyebabkan paras gula, tahap insulin dan simpanan glikogen turun berkurangan.

Lazimnya, sumber tenaga badan bergantung pada simpanan glikogen daripada karbohidrat yang diperoleh dalam diet. Oleh sebab itu, jika kita bersenam dalam keadaan berpuasa, iaitu dengan pengurangan glikogen, badan perlu beralih kepada sumber tenaga lain, yakni lemak untuk membekalkan tenaga kepada otot semasa bersenam.

Dalam keadaan kekurangan glikogen, badan akan cenderung menggunakan lemak sebagai sumber tenaga. Lipolisis ialah pecahan asid lemak dan gliserol yang disimpan dalam sel lemak yang dipanggil adiposit. Selepas lipolisis, asid lemak dan gliserol akan meninggalkan adiposit, memasuki aliran darah dan menuju ke tisu lalu digunakan sebagai sumber tenaga.

Pengoksidaan lemak berlaku apabila asid lemak dibakar untuk tenaga di dalam sel mitokondria. Ringkasnya, lipolisis ialah pemecahan, mobilisasi dan pengoksidaan lemak sebagai sumber tenaga. Sesetengah kajian mencadangkan lipolisis dan pengoksidaan lemak meningkat apabila senaman dilakukan dalam keadaan berpuasa.

Antara beberapa faedah dan kebaikan yang boleh diperoleh daripada FC termasuklah:

Berdasarkan beberapa kajian, FC meningkatkan peratusan pengoksidaan lemak. Hal ini bermakna lebih banyak kalori yang dibakar semasa senaman berasal daripada lemak yang disimpan dalam badan.

Badan mempunyai simpanan glikogen yang terhad dalam hati dan otot rangka. Paras glikogen ini akan berkurangan selepas semalaman berpuasa.

Oleh itu, apabila seseorang itu melakukan FC, peratusan tenaga yang lebih besar adalah daripada proses pengoksidaan lemak. Beberapa kajian juga menunjukkan bahawa seseorang itu mungkin membakar hingga 20 peratus lebih lemak apabila bersenam semasa perut kosong.

Beberapa kajian menunjukkan bahawa orang yang bersenam ketika perut kosong akan cenderung makan dengan jumlah yang sedikit sepanjang hari. Memandangkan penurunan berat badan berpunca daripada defisit kalori, terdapat kemungkinan bahawa pengambilan kalori yang berkurangan dalam keadaan FC menyumbang kepada penurunan berat badan dengan lebih banyak.

Sesetengah orang berasa lebih selesa jika bersenam semasa perut kosong. Misalnya, pelari dengan perut sensitif sering mendapati bahawa berlari dengan perut kosong menghalang kekejangan, cirit-birit dan kembung perut.

Bagi sesetengah pelari, kadangkala snek ringan juga boleh menyebabkan ketidakselesaan perut. Dalam kes ini, FC mungkin menjadi pilihan yang lebih baik.

Kebimbangan yang paling biasa apabila melakukan FC ialah hipoglisemia atau paras gula dalam darah menjadi rendah. Walau bagaimanapun, kebanyakan kajian menunjukkan bahawa FC tidak menyebabkan penurunan paras gula dalam darah yang memudaratkan, walaupun bagi mereka yang menghidap diabetes.

Kajian juga mendapati bahawa FC memberikan kesan yang positif terhadap pengawalan gula dalam darah dan meningkatkan kepekaan insulin apabila bersenam semasa perut kosong. Walau bagaimanapun, jika anda penghidap diabetes, anda harus mendapatlan nasihat kesihatan daripada doktor anda sebelum memulakan rutin FC.

Walaupun pengurangan lemak mungkin merupakan faedah utama daripada FC, terdapat beberapa perkara penting yag perlu diambil perhatian jika ingin melakukan FC.

Kajian menunjukkan bahawa bersenam semasa perut kosong boleh meningkatkan tahap kortisol. Hal ini dikatakan demikian kerana badan menganggap melakukan senaman dalam keadaan perut kosong sebagai tekanan fisiologi terhadap badan.

Kortisol ialah sejenis hormon tekanan dalam badan. Hormon kortisol dirembeskan jika badan menerima tekanan. Paras kortisol dalam darah yang meningkat boleh menyebabkan badan menyimpan lebih banyak lemak, terutamanya di kawasan perut.

Kajian lain menunjukkan bahawa puasa secara amnya boleh menyebabkan kehilangan protein dan akhirnya kehilangan otot. Hasil kajian ini menunjukkan bahawa jika kita cuba membina jisim otot, FC mungkin bukan pilihan yang sesuai.

Pilihan untuk mengamalkan FC merupakan keputusan peribadi. Melakukan senaman secara konsisten, tidak kira sama ada kita makan sebelum bersenam atau kita bersenam tanpa makan terlebih dahulu memberikan manfaat kesihatan yang baik jika dilakukan secara konsisten.

Jika kita tidak pernah melakukan senaman sebelum bersarapan, sebaik-baiknya hal tersebut dimulakan dengan perlahan-lahan. Berikan badan kita peluang untuk menyesuaikan diri dengan sebarang perubahan dalam jadual senaman dan gaya pemakanan. Carilah cara yang paling sesuai untuk menjadi aktif mengikut gaya hidup kita.

Dr. Nursyuhada Mohd Sukri, Ketua Jabatan Sukan Prestasi Tinggi, Akademi Kecergasan Pertahanan, Universiti Pertahanan Nasional Malaysia.


Tekad DBP Menjulang Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Sudah tersurat dalam sejarah bahawa bahasa Melayu telah dinobatkan sebagai bahasa kebangsaan, bahasa rasmi dan bahasa ilmu di negara ini sejak kemerdekaan negara pada tahun 1957. Penobatan itu tidak akan memberikan makna hakiki jika penghayatan dan pelaksanaannya tidak disertai oleh semua warganegara dalam semua sektor dan peringkat.

Dengan iltizam yang ditunjukkan oleh Yang Amat Berhormat Perdana Menteri Malaysia, Dewan Bahasa dan Pustaka (DBP) selaku badan yang diamanahkan untuk memugar bahasa di negara ini akan menggalas amanah ini bersama-sama dengan semua pihak lain bagi mengangkat bahasa negara kita ke mercu yang setinggi-tingginya di peringkat kebangsaan dan persada dunia.

Salah satu pernyataan penting YAB Perdana Menteri di Dewan Negara pada 23 Mac 2022 dan dalam ucapan lain ialah pentingnya Akta DBP 1959 dipinda untuk memungkinkan DBP bergerak dengan lebih berwibawa. Akta DBP 1959 lebih menjurus kepada penetapan prasarana dalam konteks peningkatan tarafnya daripada jabatan kerajaan menjadi badan berkanun.

Wibawa penguatkuasaan, penarafan, pengiktirafan dan pelesenan tidak terangkum dalam akta versi 1959 itu sehingga secara ringkas dapat dikatakan bahawa DBP bergerak sebagai badan dakwah bahasa yang sekadar dibolehkan “memberikan nasihat, teguran dan bimbingan dalam bentuk kursus”.

Pindaan Akta DBP yang selaras dengan keperluan zaman melibatkan peningkatan wibawa DBP sebagai “pihak berkuasa bahasa” di negara ini yang dapat menjadi pengisi dan penggerak peruntukan Perkara 152 Perlembagaan Persekutuan, Akta Bahasa Kebangsaan dan undang-undang lain yang berkaitan dengan Dasar Bahasa Kebangsaan negara ini.

“Kami amat berharap bahawa pernyataan YAB Perdana Menteri tentang pentingya Akta DBP dipinda diberi perhatian dan sokongan oleh semua pihak berkuasa agar cadangan pindaan yang dikemukakan oleh DBP dapat diabsahkan di Parlimen bagi melaksanakan amanat YAB Perdana Menteri.“

“Maka itu, DBP memberikan komitmen yang tinggi dengan menjadi penganjur bersama simposium ini sebagai sokongan padu kepada gagasan dan hasrat YAB Dato’ Sri Ismail Sabri bin Yaakob, Perdana Menteri Malaysia, untuk mengangkat bahasa Melayu menjadi bahasa yang lebih ampuh dan berkesan sebagai wasilah tamadun negara dan pada masa yang sama melonjakkannya sebagai bahasa serantau dan antarabangsa, taraf yang sebenarnya telah dicapai oleh bahasa Melayu lebih dua alaf lalu, tetapi kini perlu digemilangkan semula.“

Saya memetik kata kunci YAB Perdana Menteri dalam pertemuan dengan wakil-wakil pejuang bahasa pada 10 Mac 2022, iaitu “kesinambungan kegemilangan bahasa Melayu perlu diwujudkan terus-menerus” dan oleh itu beliau menegaskan pentingnya bahasa Melayu diperkukuh di dalam negara dan dijadikan bahasa rasmi kerajaan dalam urusan di pentas dunia.

Maka itu simposium ini bukan sahaja menjadi wadah bicara ilmiah yang rutin, bahkan bermaksud untuk mengangkat satu agenda besar berkaitan dengan martabat bahasa Melayu, baik di peringkat negara mahupun di persada dunia,” tegas YBhg. Profesor Datuk Seri Dr. Awang Sariyan, dalam ucapan alu-aluannya bersempena dengan Majlis Perasmian Simposium Pengantarabangsaan Bahasa Melayu yang berlangsung pada pagi ini, di Wisma DBP.

Beliau turut merujuk ucapan YAB Perdana Menteri Malaysia, dalam sidang Dewan Negara pada 23 Mac 2022  yang mendapat perhatian umum, iaitu perihal bahasa Melayu mempunyai keunggulan dan kelebihan yang tersendiri, khususnya dalam kalangan negara ASEAN.

Keyakinan beliau bahawa suatu hari nanti bahasa Melayu dapat dijadikan bahasa rasmi ASEAN, bermula sebagai bahasa rasmi kedua, bukan tidak berasas. Sejak tahun 1980-an telah disuarakan cadangan itu dengan asas yang sama dengan yang dikemukakan oleh YAB Perdana Menteri, iaitu penyebaran bahasa Melayu yang meluas di rantau Asia Tenggara, meliputi negara berbahasa Melayu, iaitu Malaysia, Indonesia dan Brunei Darussalam serta negara lain yang turut mempunyai penutur bahasa Melayu, iaitu Singapura, Thailand, Filipina, Kampuchea, Vietneam, Laos dan Myanmar.

Dalam kalangan negara ASEAN, empat buah negara mengangkat bahasa Melayu sebagai bahasa kebangsaan, iaitu Malaysia, Brunei Darussalam, Indonesia dan Singapura, meskipun Indonesia menggunakan istilah “bahasa Indonesia” yang berkaitan rapat dengan perancangan pembinaan jati diri warganegaranya.

Asas pengembangan bahasa Melayu serantau telah diletakkan kira-kira 50 tahun lalu melalui Majlis Bahasa Indonesia-Malaysia (MBIM) yang ditubuhkan pada tahun 1972 dan kemudian pada tahun 1985 menjadi Majlis Bahasa Brunei Darussalam-Indonesia-Malaysia (MABBIM). Singapura dan Thailand menjadi anggota pemerhati MABBIM.

“Selanjutnya, gagasan YAB Perdana Menteri untuk meluaskan penggunaan bahasa Melayu di peringkat antarabangsa selaras dengan satu daripada bidang keutamaan kerangka Dasar Luar Negeri Malaysia yang telah dilancarkan oleh YAB Perdana Menteri sendiri pada 7 Disember 2021, iaitu program Diplomasi Kebudayaan yang turut merangkumi unsur pengantarabangsaan bahasa Melayu.

Fakta itu seiring pula dengan Pekeliling Perkhidmatan Bilangan 1, Tahun 2020, iaitu “Pemerkasaan Penggunaan Bahasa Kebangaan dalam Perkhidmatan Awam yang dikeluarkan oleh Jabatan Perkhidmatan Awam Malaysia, yang antara lain menggalakkan penggunaan bahasa Melayu dalam surat kepada pihak di luar negara dengan terjemahan dalam bahasa Inggeris. Malah cadangan itu telah mula dikemukakan oleh Jabatan Perkhidmatan Awam Malaysia pada tahun 2011 melalui Pekeliling Perkhidmatan Bilangan 9.”

Jelas Profesor Datuk Seri Dr. Awang Sariyan lagi, pada tahun 2011, fungsi DBP dalam program pengantarabangsaan merupakan satu daripada unsur dalam pindaan Akta DBP kerana fungsi itu tidak terdapat dalam akta versi 1959 walaupun sejak tahun 1980-an DBP telah menggerakkan program pengantarabangsaan bahasa dan sastera Melayu.

Pada tahun 1997 pula, Jemaah Menteri telah meluluskan penubuhan Majlis Antarbangsa Bahasa Melayu (MABM) yang urus setianya DBP dan badan itu telah menyemarakkan program pengantarabangsaan bahasa Melayu. Sebahagian besar pemakalah dari luar Malaysia yang menyumbangkan buah fikiran dalam simposium ini merupakan penggerak MABM.

DBP amat berharap agar diberi peruntukan kewangan yang cukup untuk memungkinkan MABM bergerak dengan lebih berkesan melalui prasarana dan pelan tindakan yang telah disusun dan dipiagamkan dalam sidang pertamanya pada tahun 2000 serta telah berjaya dilaksanakan sebahagiannya.

“Terima kasih kepada YAB Dato’ Sri Ismail bin Yaakob, Perdana Menteri Malaysia, yang bukan sahaja merestui rancangan awal simposium bahkan mencadangkan supaya diundang tokoh-tokoh dari negara-negara ASEAN dan dari seluruh dunia sehingga simposium yang asalnya berskala sederhana untuk menghimpunkan tokoh-tokoh dalam negara bertukar tarafnya menjadi simposium yang bersifat antarabangsa dengan penyertaan tokoh-tokoh dari 17 buah negara sedunia, iaitu Amerika Syarikat, Rusia, Perancis, Jerman, Belanda, Australia, Republik Rakyat China, Korea Selatan, Uzbekistan, Azerbaijan, Indonesia, Singapura, Brunei Darussalam, Thailand, Kampuchea dan Filipina, selain tokoh-tokoh di Malaysia.

Kejayaan menganjurkan wacana antarabangsa yang biasanya mengambil waktu satu tahun persiapannya, Alhamdulillah dapat digerakkan dalam tempoh sebulan lebih sahaj untuk simposium ini, berkat dorongan semangat daripada YAB Perdana Menteri sendiri dan juga berkat jaringan kerjasama negara ini, khasnya melalui DBP dengan tokoh-tokoh sedunia sejak puluhan tahun lalu.”

Maka itu, atas cadangan YAB Perdana Menteri jua, simposium ini dimeriahkan dengan tiga program iringan yang cukup bermakna, iaitu Sayembera Deklamasi Puisi Bahasa Melayu Antarabangsa, Pameran Kemajuan Bahasa Melayu di Malaysia dan di Peringkat Antarabangsa, dan Debat Terbuka Keluarga Malaysia.

DBP berharap agar kerajaan dapat menjadikan wacana antarabangsa seperti simposium ini sebagai agenda tahunan yang diselaraskan dengan program Majlis Antarabangsa Bahasa Melayu (MABM). Demikian juga, Sayembara Deklamasi Puisi Bahasa Melayu Antarabangsa wajar dijadikan kembar bagi Pertandingan Antarabangsa Pidato Bahasa Melayu Piala Perdana Menteri (PABM) yang dimulakan pada tahun 2007.

PABM mewakili wacana ilmu bagi bahasa Melayu, sementara Sayembara Deklamasi Puisi mewakili sisi estetik bahasa Melayu yang sama pentingnya untuk mencapai keseimbangan peranan bahasa dalam pengembangan tamadun. Insya-Allah DBP dan Gabungan Penulis Malaysia (GAPENA) bersedia menjadi penganjurnya bersama-sama dengan Pejabat Perdana Menteri.

“DBP merakamkan penghargaan yang tinggi dan ucapan terima terima kasih kepada penganjur bersama simposium ini, iaitu Pejabat Perdana Menteri (khususnya YBhg Dato’ Nor Nazimah binti Hashim Ketua Setiausaha Sulit YAB Perdana Menteri dan Dr. Kamarul Zaman bin Hj. Yusoff Pegawai Khas YAB Perdana Menteri), Institut Alam dan Tamadun Melayu (ATMA) Universiti Kebangsaan Malaysia (UKM) dan Institut Peradaban Melayu (IPM) Universiti Pendidikan Sultan Idris (UPSI), dan seterusnya Gabungan Persatuan Penulis Nasional (GAPENA) serta seluruh kementerian, jabatan dan agensi kerajaan di samping pihak-pihak lain yang membantu menjayakan simposium ini.

Ucapan penghargaan juga kepada semua anggota jawatankuasa penggerak simposium ini, pemakalah, anggota panel forum, pengerusi sesi, media dan pelbagai pihak lain yang memberikan sokongan dan kerjasama padu dalam penganjuran program yang bersejarah ini,” ucap Profesor Datuk Seri Dr. Awang Sariyan yang turut merakamkan ucapan terima kasih kepada YAB Dato’ Sri Ismail Sabri bin Yaakob, Perdana Menteri Malaysia, kerana mencatat lembaran sejarah dengan  perancangan dan pelaksanaan mengangkat martabat bahasa Melayu di peringkat negara dan di persada dunia.


Pelajar Politeknik Ungku Omar Praktik Amalan Sistem Binaan Berindustri

Untuk mendapatkan maklumat terkini, ikuti kami melalui Telegram

Shah Alam – Sebanyak 24 orang pelajar program Diploma Kejuruteraan Awam, Politeknik Ungku Omar berpeluang ke Kilang Ajiya, Shah Alam untuk mempelajari Sistem Binaan Berindustri atau Industrialised Building System (IBS), yakni sistem binaan kerangka keluli ringan secara praktikal, baru-baru ini.

Penyelaras kursus dan pengarah program lawatan, Puan Dayana Safra Mohd Sopian berkata IBS in Sustainable Construction ditawarkan kepada pelajar semester ketiga program Diploma Kejuruteraan Awam di politeknik tersebut untuk memberikan pendedahan kepada pelajar tentang inovasi dalam pembinaan IBS.

“Dalam program ini, pelajar akan didedahkan kepada pemasangan komponen IBS secara praktikal dengan mematuhi garis panduan Koordinasi Modular dan Skor IBS dalam projek kejuruteraan awam yang merangkumi aspek pengurusan dan penyeliaan tapak dalam projek IBS serta praktis penjimatan masa dan sumber,” katanya.

Antara kelebihan teknologi dalam pembinaan yang semakin mendapat tempat di sektor pembinaan ini termasuklah proses pemasangan yang cepat dan mudah, reka bentuk yang fleksibel, tidak memerlukan kerja kimpalan, dapat mengurangkan pembaziran di tapak pembinaan dan meminimumkan penggunaan jentera berat.

Menurut Nik Mohd Iznan Tuan Yaakub selaku penasihat program, sesi praktikal di Kilang Ajiya membolehkan pelajar memahami proses pemasangan sistem komponen IBS bagi jenis kerangka besi

Lawatan ini juga memberikan peluang kepada pelajar untuk mempelajari pengurusan masa dan sumber dengan kawalan kualiti dalam pemasangan sistem kerangka besi yang berkonsepkan IBS.

Ajiya Metal Group merupakan syarikat pengeluar dan pembekal bahan binaan berasaskan besi dan keluli, terutamanya yang melibatkan IBS seperti Sistem Dinding Pintar.


Pelaksanaan Operasi Ramadan 2023 Jamin Keselamatan Makanan

Kuala Lumpur – Pelaksanaan Operasi Ramadan 2023 akan dijalankan oleh Kementerian Kesihatan Malaysia (KKM) secara serentak di seluruh negara di semua premis makanan termasuklah bazar Ramadan berpandukan Garis Panduan Pelaksanaan Operasi Ramadan 2023 bagi memastikan makanan yang disediakan atau dijual adalah selamat, mematuhi Akta Makanan 1983 dan peraturan di bawahnya.

Aktiviti operasi ini melibatkan pemeriksaan premis dan persampelan makanan yang turut dijalankan dengan kerjasama Pihak Berkuasa Tempatan (PBT).

“KKM melalui Bahagian Keselamatan dan Kualiti Makanan (BKKM) sentiasa menjalankan aktiviti pemantauan bagi peniaga yang telah dilesenkan oleh PBT sebelum dan semasa bulan Ramadan bagi memastikan keselamatan makanan yang dijual adalah selamat dan terjamin kebersihannya,” kata Ketua Pengarah Kesihatan Malaysia, YBhg. Tan Sri Datuk Dr. Noor Hisham Abdullah dalam satu kenyataan hari ini.

Taklimat keselamatan makanan kepada pengendali bazar Ramadan dan memastikan pengendali makanan mendapat suntikan pelalian antitifoid serta menjalani latihan pengendalian makanan yang betul juga adalah antara langkah keselamatan yang dilakukan dengan kerjasama PBT.

Selain itu, pelbagai kempen kesedaran berkaitan dengan keselamatan kepada orang ramai, pengendali dan pengusaha premis bahan mentah, premis penyediaan makanan dan premis pembekal makanan turut dijalankan melalui bahan pendidikan kesihatan, media massa, media elektronik dan media sosial.

Pembeli perlu memilih gerai yang bersih, manakala peniaga harus mengamalkan pengendalian makanan yang baik, misalnya membasuh bahan  mentah terlebih dahulu sebelum digunakan dalam penyediaan makanan dan tidak menyediakan makanan yang berisiko tinggi untuk basi terlalu awal daripada waktu jualan.

Melalui pelaksanaan pemantauan dan penguatkuasaan yang berterusan, KKM memberikan jaminan bahawa tahap keselamatan dan kualiti makanan adalah terkawal berikutan KKM sentiasa peka dan prihatin terhadap hal yang boleh mengancam keselamatan pengguna.

Sebarang aduan berkaitan dengan keselamatan makanan, pengguna boleh menghubungi Jabatan Kesihatan Negeri, Pejabat Kesihatan Daerah yang terdekat atau menerusi laman sesawang KKM.


MCMC dan Melaka Bekerjasama Pertingkat Penggunaan e-Tunai

Cyberjaya – Suruhanjaya Komunikasi dan Multimedia Malaysia (MCMC) bekerjasama dengan Kerajaan Negeri Melaka bagi meluaskan kesedaran dan meningkatkan penggunaan e-tunai di negeri Melaka menerusi inisiatif “Melaka e-Tunai di Bazar Ramadan dan Bazar Aidilfitri”.

MCMC sentiasa komited dalam menyokong segala usaha untuk meningkatkan penerimagunaan teknologi digital yang meluas dalam kalangan rakyat selaras dengan aspirasi Malaysia untuk menjadi sebuah negara yang berpacukan pendigitalan dan sebagai peneraju serantau dalam ekonomi digital.

Berdasarkan kenyataan media yang dikeluarkan oleh MCMC, inisiatif tersebut adalah antara kempen promosi dan kesedaran yang dibangunkan dengan kerjasama Unit Kerajaan Tempatan Jabatan Ketua Menteri Melaka, Kementerian Perdagangan Dalam Negeri dan Kos Sara Hidup Negeri Melaka dan penyedia perkhidmatan kewangan (FSPs) serta platform digital bagi memacu peralihan kepada pembayaran tanpa tunai dalam kalangan masyarakat.

Penggunaan perkhidmatan FSPs atau penyedia platform digital adalah antara pemangkin utama bagi memupuk budaya pembayaran tanpa tunai dalam kalangan masyarakat yang akan memacu transformasi digital serta membolehkan Malaysia mencapai pembangunan ekonomi digital yang mampan.

Bagi memudahkan proses pembayaran tanpa tunai dan membolehkan peniaga menikmati insentif serta pelbagai tawaran istimewa yang disediakan menerusi inisiatif Melaka e-tunai ini, mereka digalakkan untuk mendaftarkan perniagaan yang diusahakan dengan FSPs atau penyedia platform digital.

Menerusi kempen ini, pengunjung di bazar Ramadan atau bazar Aidilfitri boleh berbelanja dan menikmati pelbagai tawaran yang disediakan termasuklah pulangan tunai melalui aplikasi e-dompet TnG, Boost, Maybank dan penghantaran makanan Foodpanda.

Kini, MCMC sedang bekerjasama dengan rakan strategik seperti Payments Network Malaysia Sdn. Bhd. (PayNet) dan FSPs termasuklah TNG Digital Sdn. Bhd., Axiata Digital eCode Sdn. Bhd. (Boost), Maybank dan Delivery Hero Malaysia Sdn. Bhd. (Foodpanda) bagi menawarkan pelbagai produk dan perkhidmatan digital mereka di Melaka.


Tibi: Saringan Awal Elak Komplikasi

Untuk mendapatkan maklumat terkini, ikuti kami melalui Telegram

Kuala Lumpur – Saringan awal penyakit tibi perlu dipergiatkan sebagai satu daripada inisiatif untuk meningkatkan kadar pengesanan kes tibi, terutamanya bagi golongan yang berisiko tinggi dijangkiti penyakit ini seperti kontak rapat kepada kes tibi, pesakit human immunodeficiency virus (HIV), pesakit buah pinggang kronik, pesakit pulmonari obstruktif kronik dan perokok aktif.

Jumlah kes tibi yang dilaporkan di Malaysia pada tahun lalu adalah sebanyak 25 391 kes dengan peningkatan sebanyak 3664 kes (17 peratus) berbanding dengan 21 727 kes pada tahun 2021.

Bersempena dengan Sambutan Hari Tibi Sedunia, Menteri Kesihatan Malaysia, YB Dr. Zaliha Mustafa berkata, “Sambutan ini dilaksanakan adalah untuk meningkatkan kesedaran, komitmen serta sokongan pelbagai pihak terhadap usaha kawalan dan pencegahan penyakit tibi yang dilakukan di seluruh negara.“

Sambutan Hari Tibi Sedunia yang bertemakan Yes! We Can End TB! ini memberikan inspirasi dan harapan kepada negara dalam usaha menamatkan epidemik tibi melalui pelibatan kepimpinan peringkat tertinggi menjelang tahun 2035 bagi meningkatkan pelaburan dan menggembleng seluruh usaha, tenaga, kepakaran dan inovasi.

Jumlah kematian tibi di negara ini pada tahun 2022 adalah sebanyak 2572 kematian berbanding dengan 2288 kematian pada tahun 2021, iaitu berlaku peningkatan kadar kematian sebanyak 284.

Kementerian Kesihatan Malaysia menyarankan agar semua pesakit sentiasa mematuhi jadual rawatan yang telah ditetapkan bagi mengelakkan sebarang komplikasi yang boleh menyebabkan morbiditi dan mortaliti serta sokongan daripada ahli keluarga, majikan, rakan sekerja dan masyarakat sangat penting bagi memastikan pesakit tidak berhenti dalam mendapatkan rawatan.

Pesakit yang enggan atau berhenti daripada meneruskan rawatan boleh dikenakan tindakan perundangan di bawah Akta Pencegahan dan Pengawalan Penyakit Berjangkit 1988 (Akta 342).

Bagi mencapai hasrat negara dalam menamatkan penyakit tibi menjelang tahun 2035, stigma negatif terhadap pesakit tibi dan salah faham berkaitan dengan penyakit ini perlu dihentikan serta komitmen yang tinggi daripada anggota kesihatan di samping kerjasama yang erat dari semua agensi kerajaan, swasta dan pertubuhan bukan kerajaan amat diperlukan.


Kesan Pengambilan Kopi terhadap Prestasi Senaman dan Sukan

Alex Rossetto dan Luke Parkin merupakan pelajar dan atlet di Universiti Northumbria, United Kingdom. Sebagai atlet, mereka mempunyai kecergasan yang tinggi dan dipilih untuk menyertai satu kajian berkaitan dengan senaman dan kafein.

Pada hari kajian tersebut, semuanya berjalan seperti biasa. Mereka perlu mengambil dos kafein yang ditetapkan dan menjalankan protokol senaman. Namun begitu, ujian terpaksa dihentikan serta-merta kerana kedua-dua mereka secara tiba-tiba mengalami sakit kepala yang sangat teruk, loya, muntah dan menggigil. Mereka kemudiannya dimasukkan ke unit rawatan rapi di hospital selama seminggu. Mereka juga mengalami beberapa simptom lain termasuklah hilang ingatan.

Pihak universiti melakukan siasatan terhadap kejadian tersebut dan mereka menemukan perkara yang sangat mengejutkan. Pihak penyiasat mendapati bahawa pengkaji tersalah melihat titik perpuluhan ketika menjalankan prosedur kajian tersebut.

Kedua-dua pelajar tesebut sepatutnya mengambil sebanyak 0.3 gram kafein. Walau bagaimanapun, kesilapan yang berlaku telah menyebabkan mereka mengambil sejumlah 30 gram kafein, iaitu 100 kali ganda daripada jumlah asal.

Tindakan ini merupakan kesilapan yang sangat besar kerana terdapat kes sebelum ini yang melibatkan individu maut selepas mengambil 18 gram kafein. Keluarga mangsa akhirnya berjaya memenangi kes saman terhadap universiti berjumlah £400 000 (RM1.9 juta) disebabkan kecuaian tersebut.

Kisah tersebut merupakan kisah yang mengegarkan dunia sains sukan pada tahun 2015. Kejadian ini membuka mata banyak pihak mengenai kesan dos kafein yang melebihi tahap yang dibenarkan. Namun demikian, anda tidak perlu risau tentang dos kafein yang diminum sehari-hari. Untuk mencapai tahap 300 gram kafein, anda perlu mengambil kira-kira 3125 cawan kopi (satu cawan kopi mengandungi lebih kurang 96 miligram kafein).

Hal kafein dan senaman bukanlah perkara baharu dalam sains sukan. Hingga tahun 2003, World Anti-Doping Agency (WADA) menyenaraikan kafein sebagai bahan terlarang untuk acara sukan disebabkan sifatnya yang merangsang kebolehan atlet. Perkara ini dilihat tidak menyemai semangat kesukanan dalam kalangan atlet dan memberikan kelebihan terhadap atlet yang mengambil kopi dalam kehidupan seharian.

Pelumba basikal profesional misalnya, mereka mempunyai strategi “botol pengakhiran” yang diminum pada hujung perlumbaan. Botol ini mengandungi kafein untuk memberikan mereka sedikit rangsangan untuk melintasi garisan akhir. Walaupun kafein telah dikeluarkan daripada senarai pada tahun 2003, namun pada tahun ini, kafein dimasukkan semula dalam senarai “Dalam Pemerhatian” oleh WADA.

Bagi golongan atlet bukan profesional, penggunaan kafein sebagai perangsang ketika bersenam bukanlah sesuatu yang asing. Mengikut pernyataan oleh Persatuan Nutrisi Sukan Sedunia (ISSN) pada tahun 2021, pengambilan kafein sebelum sesi senaman meningkatkan pencapaian aerobik dan anaerobik dalam kalangan amatur dan profesional. Pencapaian yang lebih baik membolehkan individu untuk bersenam pada tahap intensiti yang lebih tinggi dan seterusnya memperbaiki pencapaian diri.

Namun begitu, tidak semuanya tentang senaman dan kafein itu indah. Satu daripada sifat kafein dalam badan manusia ialah diuretik. Diuretik merujuk bahan yang menggalakkan badan untuk menyingkirkan air dan garam melalui sistem urinari.

Seperti yang diketahui umum, dehidrasi ialah musuh utama bagi mereka yang bersenam. Kandungan air yang kurang dalam badan akan menyebabkan badan tidak berfungsi pada tahap optimum dan menyebabkan bahaya. Oleh sebab itu, mereka yang mengambil kafein (sumber kopi dan bukan kopi) perlu mengambil perhatian terhadap tanda segi tiga dehidrasi seperti air kencing berwarna kuning pekat, terasa haus dan kehilangan sebanyak lima peratus berat badan dalam jangka masa singkat.

Sekiranya anda mempunyai dua daripada tiga tanda tersebut, hal ini bermaksud bahawa anda berada dalam keadaan dehidrasi. Dehidrasi merupakan perkara yang perlu diberikan perhatian, terutamanya ketika menjalani ibadah berpuasa. Anda harus memastikan bahawa anda mempunyai strategi hidrasi pada luar waktu berpuasa dan tidak hanya minum ketika sahur. Dehidrasi dan diuretik bukanlah kombinasi yang baik ketika berpuasa

Perkara ketiga yang perlu diberikan perhatian mengenai senaman dan kafein ialah tidur. Rehat ialah komponen yang penting dalam senaman. Rehat yang cukup membolehkan badan pulih selepas senaman dan membolehkan proses adaptasi berlaku.

Dalam badan manusia, terdapat satu sistem kunci dan mangga yang mengawal aktiviti tidur. Sistem ini boleh diaktifkan oleh “kunci” yang dikenali sebagai adenosina. Apabila kunci dan mangga ini bergabung, badan akan mendapat isyarat untuk tidur seperti sistem saraf menjadi perlahan dan rasa mengantuk.

Ketika seorang itu mengambil kafein, struktur kafein mempunyai bentuk seakan-akan adenosina tersebut. Kafein akan bertindak sebagai “kunci” dan mengganggu sistem ini. Namun begitu, seperti analogi kunci tadi, walaupun mempunyai bentuk yang seakan-akan sama, kunci yang salah tidak akan dapat membuka mangga yang bukan pasangannya.

Dengan itu, individu tersebut tidak akan mengantuk untuk suatu jangka masa. Walau bagaimanapun, kita bernasib baik kerana kafein akan akhirnya dibuang oleh badan. Hal ini akan membolehkan sistem dan tabiat tidur individu akan kembali normal.

Oleh sebab itu, sekiranya anda bersenam dan meminum kopi, pastikan pengambilan kopi tidak menghampiri waktu tidur bagi mengelakkan proses pemulihan dan adaptasi anda terganggu. Keadaan ini akan mengganggu kemajuan dan pencapaian proses senaman.

Selain tiga perkara tersebut, terdapat perkara lain yang perlu diberikan perhatian. Seperti peransang lain, kafein sangat bergantung kepada ketahanan individu. Terdapat individu yang boleh mengambil sebanyak empat cawan kopi tanpa sebarang tanda. Sementara itu, terdapat individu yang mengalami tanda seperti palpitasi atau berdebar-debar apabila mengambil separuh cawan minuman berkafein sahaja. Oleh sebab itu, penting untuk setiap individu mengambil kopi mengikut tahap ketahanan masing-masing.

Perangsang seperti kafein boleh menyebabkan kebergantungan terhadap badan. Apabila perkara ini berlaku, individu akan berasa lemah dan prestasi akan merosot sekiranya tidak mengambil kopi. Lebih teruk lagi, terdapat individu yang akan mengalami simptom penarikan seperti sakit kepala, lesu, cepat marah dan tidak gembira sekiranya tidak mengambil kopi.

Sebagai kesimpulannya, pengambilan kopi untuk aktiviti senaman adalah dibolehkan kerana boleh memberikan galakan untuk pencapaian senaman. Namun begitu, individu perlu mengambil perhatian mengenai hidrasi dan tidak membentuk sifat kebergantungan terhadap kafein dalam senaman dan kehidupan seharian.

Muhamad Faiz Alias, Program Diploma Fisioterapi, Institut Latihan Kementerian Kesihatan Malaysia, Sungai Buloh.

Dr. Noor Hafifi Noorhisham Pusat Kajian Rehabilitasi dan Keperluan Khas,
Fakulti Sains Kesihatan (Fisioterapi), Universiti Kebangsaan Malaysia.


Terapi Lebah sebagai Rawatan Alternatif Tangani Masalah Kesihatan

Untuk mendapatkan maklumat terkini, ikuti kami melalui Telegram

Kuala Lumpur – Rawatan apitheraphy atau dikenali sebagai terapi lebah ialah satu daripada rawatan alternatif yang berasaskan bisa dan produk lebah yang digunakan untuk merawat masalah kesihatan.

Produk lebah bukan tertumpu kepada madu semata-mata, malah produk debunga lebah, propolis, madu ratu lebah, lilin dan anak lebah turut digunakan untuk rawatan apitheraphy.

“Berdasarkan pengalaman saya sepanjang memberikan rawatan apitheraphy kepada pesakit dalam tempoh 15 tahun ini, saya mendapati bahawa pelbagai masalah kesihatan berjaya dirawat dengan menggunakan rawatan tersebut seperti masalah kulit, cakera teranjak dan sinus,” kata Pengasas Rawatan Lebah, Rosli Khalid menerusi rancangan Selamat Pagi Malaysia anjuran Radio Televisyen Malaysia, pagi tadi.

Beliau juga menjelaskan bahawa rawatan apitheraphy boleh dilakukan terhadap bayi seawal tiga bulan, misalnya bayi yang mengalami masalah kulit kerana terdapat produk yang diolah daripada produk lebah dan dijadikan krim.

“Rawatan apitheraphy boleh dimulakan dengan menggunakan dua ekor lebah bagi penyakit biasa, manakala boleh mencecah hingga 50 ekor penggunaan lebah untuk merawat penyakit yang ekstrem seperti masalah payudara,” ujar beliau.

Jika melibatkan penyakit kronik, saya mengesyorkan agar pesakit membuat rawatan sebanyak 30 sesi, yakni selama 30 hari dan perlu mendapatkan rawatan ini setiap hari.

Mengulas lebih lanjut, beliau turut menyatakan bahawa lebah daripada spesies Apis mellifera adalah antara jenis lebah yang digunakan untuk rawatan apitheraphy di seluruh dunia.

“Sesiapa yang ingin mendapatkan rawatan apitheraphy, mereka digalakkan untuk mendengar taklimat berkenaan dengan rawatan ini bagi membolehkan pesakit memahami kaedah rawatan apitheraphy dan mengelakkan sebarang kesukaran ketika rawatan dijalankan,” katanya lagi.

Pada akhir sesi temu bual, beliau menegaskan bahawa pendedahan terhadap rawatan apitheraphy sebagai satu daripada alternatif untuk merawat pelbagai penyakit dapat disebarluaskan kepada masyarakat agar manfaatnya dapat diperoleh, terutamanya bagi pihak yang sememangnya memerlukan pertolongan.


Peranti Perubatan Tidak Berdaftar Undang Bahaya

Kuala Lumpur – Peranti perubatan yang tidak berdaftar berisiko mendatangkan bahaya kepada pengguna berikutan kualiti dan keselamatannya tidak terjamin.

Apabila peranti perubatan telah berdaftar, hal ini bermakna peranti tersebut telah dinilai keselamatannya oleh Pihak Berkuasa Peranti Perubatan Malaysia (MDA).

“Jika pengguna menggunakan peranti perubatan yang murah dan tidak berdaftar, peranti berkenaan berkemungkinan memberikan bacaan yang tidak tepat dan menyebabkan kekeliruan kepada pengguna,” kata Ketua Eksekutif Pihak Berkuasa Peranti Perubatan Malaysia, YBrs. Dr. Muralitharan Paramasua dalam sesi temu bual menerusi rancangan Jendela Fikir anjuran Bernama Radio, semalam.

Jelas beliau, pengguna yang menggunakan peranti perubatan seperti alat ujian COVID-19 yang tidak berdaftar dan tidak menepati piawaian berisiko mendapat keputusan bacaan yang tidak tepat dan menyebabkan pengguna keliru, sama ada dirinya positif ataupun negatif COVID-19.

Berdasarkan Akta 737, semua peranti perubatan, syarikat yang menghasilkan, mengedarkan atau menjual peranti perubatan serta iklan yang digunakan untuk mengiklankan peranti perubatan perlu berdaftar dengan MDA.

“Pengguna yang melanggar mana-mana seksyen dalam Akta 737 dan didapati melakukan kesalahan, mereka boleh didenda hingga RM300 000 atau penjara selama tiga tahun ataupun kedua-duanya sekali,” ujar beliau lagi.

Orang awam dinasihatkan agar sentiasa berwaspada ketika membeli atau menggunakan peranti perubatan dengan memastikan setiap peranti perubatan yang ingin dibeli memiliki nombor kelulusan daripada MDA.

Pengguna boleh melakukan semakan peranti perubatan di laman sesawang MDA dan sebarang aduan yang berkaitan boleh dikemukakan dalam Sistem Pengurusan Maklum Balas MDA (FEMES) ataupun membuat panggilan telefon kepada MDA menerusi talian 03-8230 0300.


Bengkel Praklinikal Optometri Tingkat Kemahiran Klinikal Pelajar

Untuk mendapatkan maklumat terkini, ikuti kami melalui Telegram

Kuala Lumpur – Bengkel Praklinikal Optometri yang disertai oleh pelajar Program Optometri dan Sains Penglihatan, Fakulti Sains Kesihatan (FSK), Universiti Kebangsaan Malaysia (UKM) mampu meningkatkan kemahiran klinikal para pelajar agar lebih bersedia sebelum memulakan tahun klinikal dan memberikan perkhidmatan kepada masyarakat umum.

Bengkel yang diadakan selama seminggu ini dijayakan oleh Dr. Woi Pui Juan, pensyarah akademik dan klinisian Program Optometri ini menerapkan pelbagai sesi kuliah, perbincangan antara kumpulan kecil dan sesi praktikal, yakni setiap pelajar optometris pelatih menjalankan pemeriksaan mata komprehensif kepada pesakit sebenar untuk mendapatkan pemahaman yang lebih baik tentang prosedur klinikal optometri.

“Menerusi bengkel ini, pelajar akan lebih bersedia untuk melangkah ke alam klinikal dan memberikan perkhidmatan optometri yang terbaik kepada para pesakitnya,” kata Ketua Program Optometri dan Sains Penglihatan, Dr. Mizhanim Mohamad Shahimin.

Pada masa yang sama, sesi “Penyarungan Jubah Putih” dijalankan sebagai simbolik tanggungjawab klinikal yang digalas oleh setiap pelajar optometris pelatih untuk memberikan perkhidmatan penjagaan mata primer dengan standard tertinggi kepada pesakit dengan penuh profesional sebaik sahaja menginjak ke alam klinikal pada Mei nanti.

Dalam program tersebut juga, para pelajar melafazkan “Ikrar Pelajar Klinikal“ yang diketuai oleh wakil pelajar, Encik Asyraf Zulhakim Shamsul sebagai peringatan kepada para pelajar tentang kepentingan profesion optometri dan peranan kritikal yang dimainkan oleh profesional penjagaan kesihatan mata kepada masyarakat.

Secara keseluruhannya, bengkel ini berjaya menyediakan asas yang kukuh dalam kemahiran praklinikal yang diperlukan untuk berjaya sebagai pelajar optometris pelatih dan sesi “Penyarungan Jubah Putih” berkenaan adalah sangat bermakna kepada pelajar dalam meraikan kemasukan mereka ke alam profesion optometri serta bersedia dengan komitmen tinggi untuk berkhidmat kepada masyarakat.


Pentingnya Penyelaras Kesihatan dan Keselamatan Pekerjaan di Tempat Kerja

Kuala Lumpur – Seminar Pengenalan kepada Penyelaras Keselamatan dan Kesihatan Pekerjaan anjuran Persatuan Pelajar MIHA Student Chapter, Universiti Kebangsaan Malaysia (UKM) bersama-sama Program Kesihatan Persekitaran dan Keselamatan Industri serta Pusat Kajian Toksikologi dan Risiko Kesihatan, Fakulti Sains Kesihatan (FSK), UKM Kampus Kuala Lumpur membincangkan skop tugas dan kepentingan pelantikan seorang penyelaras Keselamatan dan Kesihatan Pekerjaan (KKP) di tempat kerja.

Seminar yang diadakan di Dewan Kuliah 1, Blok N, UKM Kampus Kuala Lumpur itu telah dirasmikan oleh Pengerusi Seminar Pengenalan kepada Penyelaras Keselamatan dan Kesihatan Pekerjaan, YBrs. Profesor Madya ChM. Dr. Normah Awang.

“Saya berasa amat gembira kerana hajat untuk menganjurkan seminar yang berkaitan dengan skop tugas dan kepentingan pelantikan seorang penyelaras KKP di tempat kerja telah dapat direalisasikan dan mendapat sambutan yang baik daripada para peserta,” kata YBrs. Profesor Madya ChM. Dr. Normah Awang.

Seminar ini dikendalikan oleh wakil daripada Institut Keselamatan dan Kesihatan Pekerjaan Negara (NIOSH), Ts. Tuan Haji Mohd Esa Haji Baruji merangkap Pakar Teknikal 1 di Bahagian Perunding, Jabatan Penyelidikan dan Pembangunan NIOSH yang mempunyai kepakaran dalam bidang keselamatan dan kesihatan pekerjaan.

Beliau yang berpengalaman bekerja selama 23 tahun dalam bidang KKP telah banyak terlibat sebagai penceramah dan pengajar dalam pelbagai program dan aktiviti yang berkaitan dengan bidang KKP, sama ada yang dianjurkan oleh NIOSH atau agensi luar.

Dalam seminar tersebut, para peserta didedahkan tentang NIOSH yang merupakan pusat pengajar penyelaras KKP dan Pelan Induk KKP Negara (2021-2025), iaitu Keperluan Perundangan KKP yang merujuk keperluan melantik penyelaras KKP seperti yang dinyatakan dalam Akta A1648, Akta Keselamatan dan Kesihatan Pekerjaan (Pindaan 2022).

Selain itu, hal berkaitan dengan kelayakan, tanggungjawab dan kelebihan menjadi penyelaras KKP juga dijelaskan dalam seminar berkenaan bagi meningkatkan pengetahuan para peserta.

Pada masa yang sama, latihan dan kandungan berkenaan dengan modul kursus penyelaras KKP juga diperkenalkan bagi membolehkan para peserta mengetahui topik yang akan diajar sebelum melayakkan diri menjadi penyelaras KKP serta diterangkan juga maklumat dan kelayakan bagi keperluan laluan kerjaya sebagai penyelaras KKP.

Melalui seminar itu, kesemua peserta dapat memahami dengan lebih jelas mengenai skop tugas sebagai seorang penyelaras KKP dan menjadi lebih peka terhadap keperluan majikan dalam melantik sekurang-kurangnya seorang penyelaras KKP bagi membantu majikan menyelaras pematuhan perundangan dan penganjuran pelbagai program KKP di tempat kerja masing-masing.

Seminar tersebut dihadiri oleh 139 orang peserta yang kebanyakannya terdiri daripada pelajar Program Kesihatan Persekitaran dan Keselamatan Industri, FSK, UKM bagi merebut peluang menimba ilmu pengetahuan untuk menjadi seorang penyelaras KKP selepas tamat pengajian.


JMG Kenal Pasti 221 Cerun Kritikal

Untuk mendapatkan maklumat terkini, ikuti kami melalui Telegram

Kuala Lumpur – Kementerian Sumber Asli, Alam Sekitar dan Perubahan Iklim (NRECC) melalui Jabatan Mineral dan Geosains (JMG) telah mengenal pasti sebanyak 221 cerun kritikal yang perlu diberikan perhatian oleh semua pihak yang berkaitan, terutamanya ketika musim monsun melanda.

Oleh yang demikian, ahli geologi perlu sentiasa peka bagi memastikan penduduk yang terdedah kepada bencana geologi ini diberikan pengetahuan yang mencukupi agar insiden seperti yang berlaku di Batang Kali pada Disember tahun lalu tidak berulang kembali.

“Insiden yang mengorbankan 31 nyawa di Batang Kali pada tahun lalu boleh dielakkan jika semua pihak memberikan perhatian serius terhadap pembangunan di sesuatu kawasan dengan memastikan tapak yang hendak dibangunkan berada dalam keadaan stabil, selamat dan tidak berisiko mengalami bencana geologi seperti tanah runtuh serta aliran puing yang telah beberapa kali berulang juga perlu diberikan perhatian,” kata Menteri Sumber Asli, Alam Sekitar dan Perubahan Iklim, YB Tuan Nik Nazmi Nik Ahmad dalam satu kenyataan.

Menurut beliau, ahli geologi di Malaysia adalah antara ahli profesional yang terawal dalam membantu pembangunan negara bagi mencari dan meneroka sumber mineral, iaitu sumber bijih timah serta menyumbang pelbagai ilmu dan tenaga di negara ini sejak lebih daripada 100 tahun yang lalu.

Kini, industri perlombongan unsur nadir bumi bukan radioaktif (NR-REE) sedang giat dilaksanakan bagi membantu pertumbuhan ekonomi negara dan ahli geologi di negara ini juga digalakkan untuk meneroka sumber tenaga boleh diperbaharui seperti geoterma kerana terdapat beberapa kawasan yang berpotensi untuk dibangunkan.

Jelas beliau lagi, NRECC melalui JMG juga terlibat secara langsung dalam merangka Pelan Strategik Air Tanah, 2021-2040 bagi menyokong agenda Water Sector Transformation 2040 (WST 2040) untuk memastikan sumber bekalan air negara terus berada dalam keadaan mampan melalui kajian terhadap sumber air di bawah tanah yang berterusan dan boleh digunakan secara konjungtif.

Selain itu, Pelan Pembangunan dan Pelaksanaan Geopark Negara juga sedang giat dibangunkan agar pembangunan geopark di Malaysia dapat dilaksanakan secara terkawal dan lestari serta kejadian bencana geologi turut dipantau dan dikawal dengan rapi.

Pada masa yang sama, NRECC turut terlibat dalam melaksanakan Arahan No. 20 dalam Dasar dan Mekanisme Pengurusan Bencana Negara, iaitu menjalankan Program Pengurusan Bencana Berasaskan Komuniti bagi mengurangkan risiko ancaman bencana geologi sama ada kehilangan nyawa ataupun harta benda.

Sesuai dengan tema sambutan Hari Ahli Geologi, yakni “Ahli Geologi Memacu Perubahan”, ahli geologi dan ahli geosains di Malaysia perlu menggembleng tenaga dalam memacu kepada perubahan di negara ini bukan sahaja dari aspek teknikal dan ilmiah semata-mata, malah meningkatkan usahasil sumber geologi, khususnya sumber mineral, hidrokarbon (minyak dan gas) dan tenaga boleh diperbaharui yang menjadi pemangkin kepada ekonomi negara.

Selaras dengan hala tuju NRECC dalam mendukung gagasan Malaysia Madani agar negara ini dibangunkan dengan tatakelola pentadbiran yang baik, ahli geologi perlu berusaha dalam memberikan sumbangan dan bekerjasama dengan semua entiti yang terlibat dalam pembangunan negara demi kesejahteraan rakyat.


Simposium Pengantarabangsaan Bahasa Melayu akan Dijadikan Acara Tahunan

Kuala Lumpur – Satu berita baik buat pejuang dan pencinta bahasa Melayu apabila YAB Dato’ Sri Ismail Yaakob mengumumkan bahawa Simposium Pengantarabangsaan Bahasa Melayu akan diadakan sebagai acara tahunan. Beliau berkata demikian sebelum mengakhiri ucapannya dalam Majlis Perasmian Simposium Pengantarabangsaan Bahasa Melayu, di Balai Budaya Tun Syed Nasir, Wisma DBP, Kuala Lumpur, pada pagi ini.

Simposium ini merupakan penzahiran maklum balas ke atas hasrat Perdana Menteri, YAB Dato’ Sri Ismail Sabri Yaakob, yang mahu melihat bahasa Melayu dimartabatkan di dalam negara dan diperluas penggunaannya pada peringkat ASEAN dan antarabangsa. Oleh itu, Pejabat Perdana Menteri dengan kerjasama Dewan Bahasa dan Pustaka (DBP); Institut Alam dan Tamadun Melayu (ATMA), Universiti Kebangsaan Malaysia (UKM); dan Institut Peradaban Melayu (IPM), Universiti Pendidikan Sultan Idris (UPSI) menganjurkan Simposium Pengantarabangsaan Bahasa Melayu yang kini berlangsung selama tiga hari dan dijadualkan berakhir pada 24 Mei 2022.

Simposium Pengantarabangsaan Bahasa Melayu pada kali ini disertai oleh 16 buah negara, dengan  lebih daripada 60 orang pembentang kertas kerja menerusi 15 sidang yang menyentuh pemartabatan bahasa Melayu dalam pelbagai bidang, seperti pendidikan, pendidikan tinggi, undang-undang, ekonomi, diplomasi, pengurusan, sains, teknologi, multimedia dan komunikasi, dan sebagainya.

“Usaha ini merupakan antara pendekatan untuk memartabatkan bahasa Melayu di persada dunia dan digunakan secara meluas dalam pelbagai bidang ilmu,” ujar YAB Perdana Menteri yang turut mengumumkan bahawa Pejabat Perdana Menteri akan terus memberikan komitmen yang berterusan terhadap penganjuran simposium ini sebagai acara tahunan pada masa akan datang.

“Saya mengucapkan syabas kepada semua pihak yang menjayakan simposium ini. Semoga simposium ini dapat dijadikan pentas dalam memartabatkan dan mengantarabangsakan bahasa Melayu, iaitu bahasa yang menjadi kebanggaan dan identiti Keluarga Malaysia yang berbilang kaum dan bersatu padu kerana bahasa Melayu bangsa berbudi, bahasanya indah bicaranya murni. Begitu juga bangsa Melayu yang berpekerti, bahasanya akan terus dipandang tinggi,” ucap YAB Perdana Menteri yang mendapat tepukan gemuruh daripada hadirin yang hadir.


Ikan Buntal Beracun Dilarang Dijual di Malaysia

Putrajaya – Ikan buntal yang mengandungi toksin berbahaya tidak dibenarkan dijual di Malaysia mengikut Seksyen 13 Akta Makanan 1983 yang telah menerangkan dengan jelas larangan penjualan apa-apa makanan yang mengandungi atau terdapat apa-apa bahan yang beracun, berbahaya atau sebaliknya yang boleh memudaratkan kesihatan.

Larangan khusus mengenai penjualan ikan buntal juga sudah ditetapkan mengikut Akta Lembaga Kemajuan Ikan Malaysia 1972.

“Berdasarkan data daripada Bahagian Kawalan Penyakit, Kementerian Kesihatan Malaysia (KKM), sebanyak 58 kes keracunan ikan buntal telah dilaporkan dan menyebabkan 18 kematian dari tahun 1985 hingga Mac tahun ini,” kata Ketua Pengarah Kesihatan Malaysia, YBhg. Tan Sri Datuk Dr. Noor Hisham Abdullah dalam satu kenyataan.

Jelas beliau, KKM melalui Bahagian Keselamatan dan Kualiti Makanan sudah menyediakan pelbagai bahan pendidikan sebagai usaha untuk meningkatkan kesedaran mengenai toksin berbahaya yang terkandung di dalam ikan buntal.

KKM akan terus mendidik orang ramai tentang keselamatan makanan termasuklah bahayanya memakan ikan buntal.

Kenyataan tersebut adalah susulan daripada laporan seorang wanita warga emas yang maut di Kluang, Johor, manakala suaminya masih dirawat di unit rawatan rapi, Hospital Enche’ Besar Hajjah Kalsom, Kluang akibat keracunan makanan selepas memakan ikan buntal.


Hingar Putih Mampu Atasi Pencemaran Bunyi

Untuk mendapatkan maklumat terkini, ikuti kami melalui Telegram

Pencemaran bunyi didefinisikan sebagai penghasilan bunyi yang tidak dikehendaki. Pada kebiasaannya, bunyi yang kuat dan bising dihasilkan oleh mesin, haiwan atau manusia sehingga mengganggu aktiviti atau keseimbangan kehidupan.

Pencemaran bunyi boleh terhasil apabila bunyi tersebut melebihi 80 desibel (dB). Pada hakikatnya, punca utama berlakunya pencemaran bunyi adalah daripada kenderaan. Pencemaran bunyi yang terhasil daripada kapal terbang juga mempengaruhi kehidupan dan memberikan kesan terhadap manusia di sekitarnya seperti gangguan tidur dan tekanan.

Seterusnya, aktiviti perindustrian seperti perkilangan dan kuari juga adalah antara punca pencemaran bunyi. Tidak ketinggalan, aktiviti kejiranan dan kemasyarakatan turut menyumbang kepada pencemaran bunyi, misalnya kerja membaik pulih rumah yang dilakukan di kawasan perumahan agak menjengkelkan dan mengganggu ketenteraman jiran tetangga.

Selain itu, manusia juga berisiko kehilangan pendengaran disebabkan bunyi bising (NIHL). Keadaan ini berlaku apabila struktur di dalam telinga rosak kerana bunyi bising yang melampau yang turut menyebabkan manusia sukar untuk tidur pada waktu malam. Tidur yang tidak berkualiti dan tidak mencukupi akan menggangu fungsi badan serta memberikan tekanan kepada individu yang mengalaminya. Hal ini juga berkait rapat dengan peningkatan kadar kemurungan dan kebimbangan dalam kalangan orang ramai.

Di samping itu, pelbagai penyakit yang berkaitan dengan jantung berisiko berlaku dalam kalangan individu yang berdepan dengan pencemaran bunyi. Sebagai contohnya, penyakit aritmia jantung, iaitu masalah yang berkaitan dengan ritma atau rentak jantung yang akan berdenyut dengan lebih laju atau perlahan jika dipengaruhi oleh pencemaran bunyi. Pada masa yang sama, kegagalan jantung juga berkait rapat dengan sindrom metabolik, yakni tekanan darah, berat badan, paras kolesterol dan gula dalam darah terganggu dan meningkat lalu menyebabkan kelumpuhan sistem badan.

Selain masalah kesihatan, kesukaran pembelajaran dan pengawalan emosi turut diperhatikan dalam kalangan kanak-kanak yang terkesan akibat pencemaran bunyi. Hal ini dikatakan demikian kerana kanak-kanak akan lebih mudah terganggu dan hilang tumpuan apabila persekitaran mereka tidak tenang dan bising.

Malaysia telah menetapkan garis panduan untuk mengehadkan tahap bunyi pada 65 dB pada waktu siang dan 55 dB pada waktu malam. Antara inisiatif kerajaan dalam menangani masalah pencemaran bunyi termasuklah dengan memasang penghadang bunyi, iaitu dinding tinggi yang diperbuat daripada besi dan konkrit di sekitar lebuh raya.

Dalam konteks ini, penghadang bunyi yang semakin tinggi akan lebih berkesan mengurangkan pencemaran bunyi walaupun pencemaran itu tidak dapat dihilangkan sepenuhnya. Terdapat juga penghadang bunyi yang dipasang di kawasan perumahan.

Secara umumnya, dinding yang panjang dan luasnya sebanyak tiga meter kali tiga meter boleh mengurangkan bunyi bising. Dinding batu bata telah dipilih untuk digunakan sebagai penghadang bunyi kerana mempunyai ketumpatan yang lebih tinggi dan jauh lebih baik berbanding dengan kayu pepejal.

Pada tahap individu, hingar putih (white noise) ialah satu daripada cara untuk menangani masalah pencemaran bunyi. Hingar putih boleh diterjemahkan kepada koleksi bunyi yang mempunyai intensiti yang sama dan sesuai untuk menyamarkan bunyi bising (sound-masking effect). Hingar putih juga dikenali sebagai monoton yang berulang, bernada rendah dan seolah-olah bunyi atau dengungan.

Hingar putih merupakan kombinasi pelbagai bunyi daripada frekuensi berlainan yang mampu didengari oleh telinga manusia. Hingar putih juga merupakan gabungan semua warna spektrum yang boleh dilihat. Kesan penyamaran yang telah dicipta oleh hingar putih mampu menghalang bunyi lain, sekali gus memastikan seseorang itu mendapat tidur yang lena dan berkualiti.

Selain hingar putih, hingar merah jambu (pink noise) juga kerap digunakan bagi tujuan yang sama. Hingar merah jambu mempunyai frekuensi yang lebih rendah dan lebih menenangkan kerana bunyinya yang kurang bingit, misalnya bunyi air terjun, air sungai yang mengalir dan bunyi rintik hujan, berbeza dengan hingar putih yang lebih cenderung berbunyi seakan-akan televisyen statik.

Walau bagaimanapun, hingar putih telah dibuktikan mempunyai pelbagai kebaikan seperti digunakan sebagai alat bantuan tidur agar seseorang itu memperoleh tidur yang lebih nyenyak. Hal ini dikatakan demikian kerana telinga manusia lebih cenderung untuk mendengar bunyi hingar putih dan tidak akan mendengar bunyi bising lain yang mengganggu tidur.

Hingar putih mampu menambah baik aktiviti deria, ingatan dan fungsi kognitif, terutamanya dalam proses tumbesaran kanak-kanak. Hingar putih turut digunakan untuk merawat kanak-kanak yang mengalami gangguan hiperaktif kurang daya tumpuan (ADHD). Hingar putih terbukti dapat membantu menambah baik penggunaan bahasa, bacaan dan penulisan kanak-kanak ADHD.

Berdasarkan kajian yang dilakukan oleh Batho dan rakan sekerjanya pada tahun 2015, beberapa orang kanak-kanak telah diberikan tugasan bersama-sama tiga jenis keadaan bunyi bising yang berbeza, iaitu keadaan senyap, keadaan dengan hingar putih sebanyak 70 dB dan keadaan yang disertakan dengan perkataan rawak atau bebelan. Kajian tersebut mendapati bahawa kanak-kanak ADHD yang mendengar hingar putih mampu menulis lebih banyak perkataan dan membaca dengan laju.

Pada tahun 2016 pula, Soderlund dan rakan sekerjanya melakukan kajian yang melibatkan 20 orang kanak-kanak ADHD dan 20 orang kanak-kanak biasa yang diuji dengan rangsangan dan tanpa rangsangan hingar putih . Mereka diberikan tiga jenis tugasan yang berlainan. iaitu mengingat kembali perkataan, papan span board dan verbal 2-back. Hasil kajian menujukkan bahawa kanak-kanak ADHD memperoleh kesan positif daripada hingar putih bagi melaksanakan dua daripada tiga tugasan yang diberikan, manakala tugasan verbal 2-back tidak terpengaruh.

Secara saintifiknya, suasana yang senyap sememangnya terbukti amat membantu manusia untuk tidur, namun manusia akan lebih cepat tidur dengan bantuan  hingar putih dan hingar merah jambu. Bunyi bising daripada hingar ini ialah cara terbaik untuk menghalang bunyi bising yang lain daripada mengganggu tidur.

Hingar putih boleh diperoleh dengan mudah dan percuma di aplikasi YouTube atau aplikasi lain. Walau bagaimanapun, hingar putih atau hingar merah jambu perlu digunakan secara berhati-hati. Hal ini dikatakan demikian kerana kelantangan hingar yang terlalu kuat akan merosakkan deria pendengaran.

Bertambah teruk lagi apabila bunyi latar belakang yang berterusan berkemungkinan boleh membahayakan otak dengan merangsang korteks pendengaran secara berlebihan. Oleh sebab itu, penggunaan hingar ini perlu diawasi agar dapat faedahnya dapat menikmati dan penggunaannya tidak mencederakan pendengaran secara berlebihan.

Nur Izzati Farzana Ismail (Pembantu Penyelidik) dan Goh Ying Xian (Pegawai Penyelidik) di Institut Biologi Molekul Perubatan UKM (UMBI), Universiti Kebangsaan Malaysia.


KKM dan ISN Bekerjasama Tingkat Kualiti Kepakaran Perubatan Sukan Negara

Untuk mendapatkan maklumat terkini, ikuti kami melalui Telegram

Kuala Lumpur – Pemeteraian memorandum persefahaman antara Kementerian Kesihatan Malaysia (KKM) dengan Institut Sukan Negara (ISN) Malaysia pada hari ini menjadi pemangkin kepada peningkatan kualiti kepakaran perubatan sukan negara setaraf dengan kepakaran di luar negara.

Majlis tersebut telah disempurnakan oleh Ketua Pengarah Kesihatan Malaysia, YBhg. Tan Sri Datuk Seri Dr. Noor Hisham Abdullah dan Ketua Pegawai Eksekutif, Institut Sukan Negara, Encik Ahmad Faedzal Md. Ramli.

Berdasarkan kenyataan media bersama KKM dan ISN, usaha yang dilakukan ini dijangkakan lebih memperkasakan kerjasama antara kedua-dua belah pihak, terutamanya dari aspek perkhidmatan, latihan, penyelidikan dan penerbitan dalam bidang perubatan sukan negara.

Pemerkasaan kepakaran perubatan sukan ini bukan sahaja mampu mengurangkan kos rawatan perubatan penyakit berjangkit dan tidak berjangkit, malah dapat meningkatkan kualiti kehidupan rakyat dan produktiviti negara serta memajukan sukan negara.

Perkhidmatan klinikal sains sukan dan rujukan para pelanggan yang dikenal pasti antara KKM dengan ISN berdasarkan kesesuaian lokaliti, fasiliti dan keberadaan pakar perubatan sukan semasa termasuklah mengukuhkan pelibatan dan peranan ISN dan KKM sebagai sumber rujukan utama dalam bidang perubatan sukan dalam pelbagai aktiviti, acara, pertandingan atau kejohanan sukan yang diadakan ialah satu daripada aspek kerjasama yang diberikan tumpuan.

Selain meningkatkan kemahiran dan pengalaman para pakar perubatan sukan, kerjasama ini juga dapat mengurangkan kos rawatan melalui perkongsian peralatan perubatan dan teknologi serta memudahkan rujukan pesakit yang memerlukan perkhidmatan bidang kepakaran perubatan dan sains sukan tertentu.

Melalui memorandum persefahaman ini juga, aspek latihan dengan program latihan berstruktur dan terselia turut dibangunkan serta disesuaikan dalam bidang perubatan dan sains sukan kepada kakitangan kedua-dua belah pihak.

Selaras dengan tujuan untuk membangunkan bidang perubatan dan sains sukan, KKM dan ISN akan mempergiatkan perkongsian kepakaran penyelidikan yang meliputi segala penyelidikan dalam bidang perubatan dan sains sukan, akses kepada data, kepentingan dalam hak harta intelek serta penerbitan hasil kajian atau pembentangan pada peringkat antarabangsa dengan persetujuan bersama.

Dengan adanya pengukuhan perubatan sukan di negara ini, masyarakat berpeluang terlibat dalam pelbagai aktiviti sukan dan fizikal secara kerap dan konsisten, membudayakan amalan hidup sihat dan seterusnya merealisasikan aspirasi negara untuk meningkatkan taraf kesihatan rakyat Malaysia.


Penyalahgunaan Ubat bagi Rawatan Mati Pucuk

Mati pucuk atau erectile dysfunction (ED) ialah keadaan perubatan bagi lelaki yang mengalami masalah ketidakupayaan memperoleh atau mengekalkan ereksi semasa aktiviti seksual.

Berdasarkan rekod daripada Tinjauan Kebangsaan Kesihatan dan Morbiditi (NHMS) 2019, tiga daripada 10 orang lelaki di negara ini mengalami ED. Satu kajian lain yang dijalankan di Malaysia pada tahun 2013 pula mendapati bahawa sebanyak 69.5 peratus lelaki yang mengalami masalah mati pucuk berusia dalam lingkungan 40 tahun hingga 79 tahun.

Pelbagai faktor boleh mengakibatkan ED termasuklah diabetes, tabiat merokok, kecederaan saraf tunjang, amalan gaya hidup tidak sihat dan pengambilan ubat tanpa arahan dan nasihat daripada  doktor atau ahli farmasi. Masalah ini boleh menyebabkan seseorang yang mengalaminya kekurangan keyakinan diri dan emosi turut terganggu.

Terdapat lebih daripada 55 jenis ubat yang berdaftar dengan Kementerian Kesihatan Malaysia (KKM) digunakan bagi rawatan ED. Pesakit dinasihatkan untuk segera berjumpa dengan doktor bagi mendapatkan rawatan seawal mungkin. Sildenafil, Tadalafil dan Vardenafil merupakan antara ubat dalam rawatan ED yang tergolong dalam kumpulan ubat phosphodiesterase inhibitors (PDE).

Ubat ini meningkatkan pengaliran darah ke zakar dengan kehadiran rangsangan seksual bagi membantu lelaki mendapatkan dan mengekalkan ereksi. Doktor akan memberikan dos yang bersesuaian dengan keadaan pesakit setelah penilaian klinikal dilakukan.

Di sebalik manfaat ubat untuk rawatan mati pucuk ini, terdapat juga kesan sampingan yang mungkin boleh berlaku kepada pesakit seperti sakit kepala, sakit dada, badan terasa panas, sukar tidur serta kebas kaki dan tangan. Kesan sampingan tersebut boleh menjadi lebih teruk sehingga menyebabkan kesukaran bernafas, pendarahan hidung, ngilu ketika membuang air kecil dan ereksi yang menyakitkan.

Oleh sebab itu, adalah penting bagi pesakit untuk mematuhi dos yang dipreskripsikan dan arahan pengambilan yang diberikan oleh doktor. Pesakit juga perlu memaklumkan kepada doktor atau ahli farmasi jika terdapat sebarang masalah berkenaan dengan pengambilan ubat tersebut.

Banyak individu yang mengalami masalah ED belum bersedia untuk mendapatkan rawatan daripada doktor dan lebih cenderung untuk menggunakan kaedah alternatif seperti menggunakan produk minuman, produk sapuan, suplemen tradisional dan rawatan herba yang sering diiklankan secara dalam talian.

Lazimnya, pengguna mudah terpengaruh dengan iklan produk peningkat tenaga batin yang menggunakan tuntutan melampau seperti mujarab, ajaib, pasti berkesan dan tiada kesan sampingan. Mereka yang tidak mempunyai sebarang masalah seksual juga terjebak dalam menggunakan produk yang dicampurkan dengan bahan terlarang ekoran terpedaya dengan tuntutan menambah tenaga dan meningkatkan prestasi ketika melakukan hubungan intim dengan pasangan.

KKM melalui Cawangan Penguatkuasaan Farmasi sentiasa melakukan risikan dan serbuan terancang bagi merampas produk yang disyaki dicemarkan dan dipalsukan dengan ubat terkawal Sildenafil dan Tadalafil. Produk terlarang yang dirampas ini biasanya dijual dalam bentuk gula-gula, minuman kopi pracampuran dan makanan tambahan.

Selain itu, penyalahgunaan ubat terkawal tanpa pengawasan boleh mengakibatkan pelbagai komplikasi yang boleh memudaratkan kesihatan pengguna kerana jumlah dos ubat yang dicampurkan tidak diketahui. Pengguna yang menggunakan produk yang mengandungi bahan terlarang ini berisiko untuk mengalami masalah kehilangan penglihatan dan pendengaran, penurunan tekanan darah secara mendadak dan mendapat serangan jantung. Oleh itu, jadilah pengguna yang bijak dengan mendapatkan rawatan dan ubat daripada sumber yang betul.

Semua ubat dan suplemen perlu berdaftar dengan KKM bagi menjamin kualiti dan keselamatan produk. Produk yang berdaftar dengan KKM perlu memaparkan nombor pendaftaran dan label keselamatan hologram pada kotak pembungkusan ubat sebagai rujukan kepada pengguna.

Nombor pendaftaran dimulakan dengan MAL, diikuti dengan lapan digit dan huruf A, X, T atau N. Nombor pendaftaran ubat terkawal diakhiri dengan huruf A, manakala bagi ubat  am, nombor pendaftarannya diakhiri dengan huruf X. Sementara itu, nombor pendaftaran ubat tradisional berakhir dengan huruf T, manakala huruf N mengakhiri nombor pendaftaran suplemen kesihatan.

Semakan kesahihan nombor pendaftaran produk boleh dilakukan melalui laman web Bahagian Regulatori Farmasi Negara (NPRA) atau melalui aplikasi NPRA Product Status yang boleh dimuat turun dalam telefon pintar. Label keselamatan hologram pula boleh disemak dengan menggunakan pengimbas FarmaTagTM yang terdapat di farmasi komuniti terpilih atau menggunakan aplikasi FarmaChecker. Elakkan pembelian ubat secara dalam talian bagi masalah kesihatan yang memerlukan penilaian oleh doktor. Pengguna dinasihatkan untuk menggunakan ubat yang berdaftar bagi mengelakkan sebarang kemudaratan.

Sekiranya terdapat pertanyaan lanjut tentang penggunaan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722. Talian dibuka pada setiap Isnin hingga Jumaat, bermula pukul 8.00 pagi hingga 5.00 petang (kecuali pada cuti umum).

Ahmad Najib Ahmad Afandi, Pegawai Farmasi di Bahagian Perkhidmatan Farmasi, Jabatan Kesihatan Negeri Selangor.


MARDI Lancar Kit Buku MYSaveFood Ramadan

Untuk mendapatkan maklumat terkini, ikuti kami melalui Telegram

Kuala Lumpur – Institut Penyelidikan dan Kemajuan Pertanian Malaysia (MARDI) bersama-sama Pertubuhan Pemuda GEMA Malaysia telah melancarkan Kit Buku Malaysia Save Food (MYSaveFood) Ramadan dan disempurnakan oleh Timbalan Ketua Pengarah MARDI, YBrs. Dr. Asfaliza Ramli, baru-baru ini.

Pelancaran Kit Buku MYSaveFood Ramadan adalah untuk melaksanakan program MYSaveFood di bazar Ramadan dengan lebih sistematik mengikut prosedur operasi standard (SOP) yang telah ditetapkan.

Dalam satu kenyataan daripada media sosial rasmi MARDI, buku panduan tersebut dibahagikan kepada beberapa bahagian yang memaparkan SOP bagi menjalankan aktiviti di bazar Ramadan seperti aliran kerja sukarelawan di tapak projek, skop tugasan sukarelawan berdasarkan aliran kerja, skop tugasan ketua bazar, SOP bagi setiap proses dan cara penggunaan aplikasi projek.

“Projek MYSaveFood Ramadan ialah satu daripada inisiatif pengurusan sisa makanan di bazar Ramadan secara berstrategi dalam usaha menyelamatkan lebihan makanan dan minuman yang tidak berjaya dijual oleh peniaga bazar,” jelas MARDI dalam kenyataan tersebut.

Oleh yang demikian, buku panduan tersebut ialah satu hab informasi lengkap yang sesuai untuk dijadikan rujukan kepada penganjur, ketua bazar dan para sukarelawan.

Objektif program tersebut adalah untuk membudayakan satu sistem pengurusan sisa makanan efektif di bazar Ramadan dalam usaha mengurangkan pembaziran sisa makanan yang berlaku dalam kalangan peniaga bazar Ramadan serta membantu mengurangkan penghasilan gas metana yang memberikan kesan kepada pemanasan global.

Cetusan idea projek MYSaveFood Ramadan bermula di Kampung Baru pada tahun 2016 melalui inisiatif belia tempatan, iaitu Encik Mohamad Rahimi Adnan dengan disokong dan dibantu oleh Pemuda GEMA.

Projek ini kemudiannya telah dijadikan sebagai satu daripada inisiatif utama di bawah program MYSaveFood oleh MARDI dan telah berkembang dari tahun 2016 hingga kini di bawah kelolaan Pemuda GEMA.


KBS Wujudkan Direktori Fasiliti Sukan untuk Kemudahan Masyarakat

Putrajaya – Direktori fasiliti sukan dengan menyenaraikan inventori kemudahan yang dimiliki dan dikendalikan oleh Kementerian Belia dan Sukan (KBS) membolehkan orang ramai mengakses dan membuat carian daripada senarai fasiliti yang sedia ada mengikut lokasi dan jenis sukan yang berbeza.

Sebanyak 1135 fasiliti disenaraikan dalam laman sesawang KBS yang boleh diakses oleh orang ramai untuk mengenal pasti kemudahan yang bersesuaian dan berdekatan serta membolehkan pemadanan dilakukan antara keperluan persatuan sukan dengan kemudahan yang tersedia untuk digunakan.

Berdasarkan kenyataan media yang dikeluarkan oleh KBS, direktori fasiliti sukan ini disediakan adalah untuk menangani isu kekurangan kemudahan latihan yang dibangkitkan oleh persatuan sukan.

Pada masa yang sama, kewujudan direktori ini bertujuan untuk menilai sama ada terdapat percanggahan dalam infrastruktur merentas kawasan parlimen yang mewujudkan ketakpadanan antara kemudahan dengan keperluan mengikut lokasi dan jenis sukan.

Selain itu, direktori yang diwujudkan ini juga adalah bagi menggalakkan penggubal undang-undang untuk menjadi lebih strategik apabila membangkitkan isu infrastruktur di parlimen.

Susulan itu, untuk mengelakkan isu projek pembangunan ad hoc sebelum ini yang dibina disebabkan oleh kekurangan perancangan serta membolehkan penggunaan dana yang sewajarnya bagi pembangunan infrastruktur pada masa hadapan juga adalah matlamat utama dalam kewujudan direktori fasiliti sukan berkenaan.

Pembangunan direktori itu adalah sepadan dengan rangka kerja Malaysia MADANI bagi menggalakkan tadbir urus yang baik, mencegah ketirisan dan menamatkan kelemahan serta pengurusan yang lemah.

Pengemaskinian terhadap direktori fasiliti sukan tersebut akan dilakukan dari semasa ke semasa dengan memasukkan lebih banyak fasiliti yang disediakan oleh pihak kerajaan di seluruh negara.


Inovasi E-komik dalam Pendidikan Sains

Untuk mendapatkan maklumat terkini, ikuti kami melalui Telegram

Pendidikan sains memainkan peranan penting dalam membentuk generasi masa hadapan yang berdaya saing dan mampu menghadapi cabaran dunia moden yang semakin kompleks. Dalam era digital ini, penggunaan teknologi dalam proses pembelajaran semakin diperlukan bagi memenuhi kehendak pelajar masa ini yang lebih cenderung menggunakan media digital dalam pembelajaran.

E-komik ialah inovasi yang semakin popular dalam pendidikan sains. Penggunaan e-komik dalam kelas sebagai bahan bantu pembelajaran dapat meningkatkan kualiti pendidikan sains dengan memberikan ruang untuk pembelajaran sains yang lebih menarik dan efektif melalui kombinasi antara elemen sains dengan elemen seni secara bersistematik.

Secara umumnya, e-komik merujuk bahan visual dan teks dalam bentuk digital yang boleh diakses dan dibaca secara dalam talian melalui peranti elektronik seperti telefon pintar, komputer tablet dan komputer. Berbanding dengan komik tradisional, e-komik mempunyai banyak kelebihan seperti interaktif dan mudah dikongsi melalui pautan dan kod QR.

Kajian tentang e-komik dalam konteks pendidikan sains sering menunjukkan maklum balas yang positif apabila komik tersebut dibangunkan berdasarkan panduan sukatan pelajaran secara bersistematik. Memandangkan e-komik dapat membantu memperkukuh pemahaman konsep sains dan meningkatkan minat pelajar dalam mempelajari sains, maka pembangunan e-komik yang berkualiti bukan sahaja memerlukan kepakaran guru dalam pedagogi dan ilmu kandungan, malah kompetensi guru dalam teknologi digital juga adalah amat penting.

E-komik yang dimanfaatkan sebagai bahan pembelajaran sering menggunakan teknik papan cerita yang bercirikan penggunaan karakter serta perjalanan karakter tersebut dalam satu ruang simulasi. Sebagai contohnya, e-komik berkenaan homeostasis (Rajah 1) memanfaatkan peranan tiga watak utama yang mengembara dalam pelbagai situasi bagi menjelaskan proses homeostasis dalam keadaan simulasi fizikal yang berbeza-beza.

Pengolahan papan cerita yang bersesuaian dengan kandungan pembelajaran sains yang diwakili oleh beberapa watak khusus memberikan pemahaman tentang konsep sains secara santai. Teknik inilah yang memberikan peluang kepada pelajar untuk menghayati olahan jalan cerita melalui simulasi visual dan teks yang bersesuaian bagi memahami proses sains yang kompleks secara kontekstual di samping membantu pelajar untuk lebih memahami konsep sains itu berfungsi dalam dunia sebenar.

Secara spesifiknya, e-komik dapat membantu memberikan pengvisualan yang lebih baik bagi konsep sains yang kompleks serta istilah saintifik yang sukar dihafal. Melalui penggunaan gambar dan grafik dalam e-komik, pelajar berpeluang untuk memahami perkaitan antara proses saintifik dengan istilah khusus melalui carta alir, diagram saintifik, peta serta gambar.

Sebagai contohnya, e-komik dalam Rajah 2 menunjukkan penggunaan carta alir seiring dengan penjelasan tentang osmosis dalam tumbuh-tumbuhan. Pada masa yang sama, proses sains serta istilah yang khusus juga dapat diterangkan secara jelas dan terperinci.

Walaupun kebanyakan e-komik dimanfaatkan melalui bacaan kendiri, namun e-komik boleh membantu dalam pembelajaran kolaboratif dan kreatif. Guru dapat menggalakkan pelajar menghasilkan nota sains berbentuk e-komik mereka sendiri dengan menggunakan teknologi dan aplikasi yang mudah diakses seperti Canva dan Adobe Spark. Kaedah ini memberikan peluang kepada pelajar untuk melibatkan diri dalam proses pengajaran dan pembelajaran sains.

Selain itu, e-komik dapat digunakan sebagai alat pemulihan dalam pengajaran sains, memungkinkan pelajar untuk mengulang kandungan pembelajaran dengan cara yang berbeza. Keupayaan kepelbagaian media juga dapat diterapkan dalam pembangunan e-komik seperti penggunaan sari kata beraudio, muzik, realiti terimbuh, realiti maya serta gamifikasi.

Bagi menyokong aplikasi teknologi digital secara optimum dalam pendidikan sains, guru mata pelajaran perlu dilengkapkan dengan keupayaan kompetensi digital bukan sekadar sebagi pengguna, malah sebagai pembangun bahan pembelajaran berkualiti. Hal ini perlu diberikan perhatian oleh institusi latihan guru dengan menyediakan kepakaran serta ekosistem pembelajaran yang mengutamakan pembangunan inovasi digital dalam pendidikan oleh guru sendiri.

Guru juga perlu diberikan ruang untuk mengetengahkan bahan pembelajaran digital yang dibangunkan sendiri melalui pertandingan inovasi sehingga mendapat pengiktirafan dari dalam dan luar negara. Oleh hal yang demikian, potensi penggunaan bahan pembelajaran digital seperti e-komik dalam pengajaran sains dapat memberikan nilai tambah yang baik dalam ekosistem pengajaran dan pembelajaran di sekolah melalui pembangunan bahan pembelajaran oleh guru sendiri.

*E-komik dalam artikel ini dibangunkan oleh guru dalam latihan mengikut sukatan pelajaran kebangsaan. Rajah 1 merupakan sebahagian daripada e-komik yang dibangunkan oleh Nur Aisya Nadira Muhd Zailani, manakala Rajah 2 pula dihasilkan oleh Nurhanani Aqilah Yahya.

Dr. Zainun Mustafa, Pensyarah Kanan, Fakulti Sains dan Matematik, Universiti Pendidikan Sultan Idris


HODK Terima Sumbangan Peralatan Perubatan daripada YTSP dan Rakan Strategik

Sandakan – Yayasan Tuanku Syed Putra (YTSP) Perlis bersama-sama rakan strategiknya menyumbangkan pelbagai peralatan perubatan kepada Hospital Duchess of Kent (HODK), Sandakan, Sabah.

Pada masa yang sama, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyaksikan penyerahan sumbangan tersebut ketika berangkat menyempurnakan pembukaan wad pediatrik di hospital berkenaan yang dijenamakan sebagai “Wad Kanak-kanak Tuanku Syed Putra”, baru-baru ini.

Keberangkatan tiba baginda disambut oleh Pengarah HODK, YBrs. Dr. Mohd Fahmie Datuk Dr. Othman.

Sebanyak dua unit monitor tanda vital daripada Mutiara Perlis Sdn. Bhd. disumbangkan oleh Encik Wan Ahmad Zaheed Wan Mohamad, manakala tiga unit oftalmoskop mudah alih disumbangkan oleh YBhg. Dato’ Mohd Redza Shah Abdul Wahid yang mewakili E.A Technique Berhad serta satu unit peti ais ubat-ubatan (315 liter) pula disumbangkan oleh KPJ Berhad.

Selain itu, Profound Radiance Sdn. Bhd. melalui YBhg. Datuk Azlan Shah Jaffril pula menyumbangkan dua unit set otoskop dengan lampu HD, satu unit mesin sedutan dan satu unit pengusung kepada HODK.

Tidak ketinggalan juga, Majlis Agama Islam dan Adat Istiadat Melayu Perlis (MAIPs) yang diwakili oleh Ketua Pegawai Eksekutifnya, Tuan Haji Mohd Nazim Mohd Noor menyerahkan sumbangan wakaf peralatan berbentuk mesin elektrokardiogram dan kerusi roda serta wang tunai kepada pesakit di wad kanak-kanak dan wad bersalin.

DYTM Tuanku Syed Faizuddin Putra Jamalullail merangkap Pengerusi YTSP Perlis juga berkenan beramah mesra dengan para pesakit dan menitahkan bahawa baginda yakin para petugas kesihatan akan memberikan perkhidmatan yang cemerlang untuk merawat kanak-kanak di daerah Sandakan dan sekitarnya dengan adanya pembukaan wad kanak-kanak tersebut.

“Perkara yang paling penting adalah untuk memastikan perkhidmatan kepakaran perubatan, terutamanya dalam bidang kanak-kanak lebih dekat kepada komuniti bagi meningkatkan tahap kesihatan warga tempatan serta membolehkan penduduk setempat mendapat perkhidmatan perawatan dan kesihatan yang bertaraf tinggi seperti hospital pakar yang lain,” titah baginda lagi.


Hebahan Ikan Tilapia Tidak Selamat Dimakan adalah Palsu

Untuk mendapatkan maklumat terkini, ikuti kami melalui Telegram

Kuala Lumpur – Hebahan mengenai ikan tilapia tidak selamat untuk dimakan dan menyebabkan penyakit seperti kanser melalui WhatsApp berbentuk poster adalah palsu yang ditularkan oleh individu yang tidak bertanggungjawab bagi mengundang kebimbangan kepada pengguna di negara ini.

Dakwaan yang menyatakan bahawa ikan tilapia merupakan ikan yang tidak bertulang dan tiada kulit ialah satu dakwaan yang tidak berasas kerana terdapat negara yang menggunakan kulit tilapia untuk membuat dompet, tali, beg duit dan kasut.

“Usah mudah terpengaruh dengan hebahan palsu seperti ini kerana hal ini boleh menjejaskan industri akuakultur negara,” kata Ketua Pengarah Perikanan, YBhg. Dato’ Adnan Hussain dalam satu kenyataan.

Jumlah pengeluaran ikan tilapia bagi tahun 2021 adalah sebanyak 37 609 tan metrik yang menyumbang kepada pendapatan negara sebanyak RM380 juta. Berdasarkan data daripada Perangkaan Tahunan Perikanan Tahun 2021, pengeluaran akuakultur ikan tilapia adalah antara penyumbang sekuriti makanan yang tertinggi selain ikan keli dan ikan patin.

Ikan tilapia merupakan ikan yang diternak dengan pemberian makanan rumusan ikan menggunakan sumber protein daripada ikan dan tumbuhan seperti terubah suai genetik (GM) soya dan jagung yang digunakan dalam makanan rumusan ikan bagi mengurangkan penggunaan tepung ikan serta mendapat kelulusan daripada pihak berkuasa Norway dan European Union.

Setakat ini, tiada laporan berkaitan dengan kesan negatif kepada manusia yang memakan ikan tilapia yang diberikan makanan GM soya atau jagung dilaporkan oleh Pertubuhan Makanan dan Pertanian (FAO), CODEX dan Pentadbiran Makanan dan Ubatan Amerika Syarikat (USFDA) selaku organisasi yang bertanggungjawab dalam memastikan sama ada ikan tilapia adalah selamat ataupun tidak selamat dimakan oleh pengguna.

Dakwaan bahawa tilapia mengandungi dioksina, iaitu sejenis bahan sampingan yang terbentuk melalui hasil proses kimia juga sebenarnya boleh terhasil daripada kejadian semula jadi seperti letusan gunung berapi dan kebakaran hutan.

Situasi ini akan mengakibatkan ikan ternakan di dalam air yang tercemar dengan bahan ini akan berkumpul di dalam isi ikan tersebut, sama ada ikan tilapia mahupun jenis ikan yang lain.

Oleh hal yang demikian, pemilihan sesuatu kawasan ternakan yang bebas daripada bahan kimia adalah penting untuk mengelakkan ikan daripada tercemar dengan unsur bahaya.

Jabatan Perikanan juga telah memantau sebanyak 200 ladang akuakultur yang mempunyai sijil Skim Amalan Pertanian Baik Malaysia (myGAP) dan kawalan penyakit bagi menjamin kualiti pengeluaran sumber akuakultur di negara ini.


Pakar Perunding O&G Malaysia Unggul Menerajui Penyelidikan Kanser Serviks

Kuala Lumpur – Pakar Perunding Obstetrik dan Ginekologi (O&G) Universiti Malaya, YBrs. Profesor Dr. Woo Yin Ling telah berjaya mengharumkan nama Malaysia setelah dinobatkan sebagai penerima Anugerah Berprestij Rachel Pearline 2023 atas sumbangan beliau dalam meningkatkan bidang penyelidikan dan amalan kanser di negara berpendapatan rendah dan sederhana.

Beliau telah mengkonseptualisasi dan melaksanakan program removing obstacles to servical screening (ROSE), iaitu program saringan ujian serviks kendiri kepada para wanita yang mampu dilakukan dengan sangat cepat serta tidak menyakitkan.

Di Malaysia, kanser serviks ialah kanser ketiga paling umum dalam kalangan wanita dan 99 peratus kes kanser serviks adalah berpunca daripada papilomavirus manusia (HPV) berisiko tinggi.

Lebih membimbangkan, kajian yang dijalankan di negara Asia Tenggara pada tahun lalu menunjukkan bahawa jumlah kes baharu dan kadar kematian disebabkan oleh kanser serviks dianggarkan meningkat, masing-masing sebanyak 64 peratus dan 87 peratus pada tahun 2040.

Jangkaan peningkataan kes kanser serviks tersebut memberikan implikasi kewangan dan masalah kesihatan yang besar kepada Malaysia walaupun telah menjalankan program vaksinasi HPV kebangsaan dan pap smear, namun sambutan daripada orang ramai adalah kurang memberangsangkan.

Dengan adanya pelaksanaan program ROSE, ujian tindak balas rantai polimerase (PCR) HPV dapat dijalankan secara kendiri dan keputusannya akan dimaklumkan menerusi platform e-kesihatan digital melalui khidmat pesanan ringkas (SMS) atau WhatsApp.

Pada masa yang sama, program ini juga membolehkan pelaksanaan saringan kanser serviks nasional dijalankan dengan skala besar, melibatkan kos yang efektif serta dapat dijalankan di seluruh Malaysia.

Dalam usaha membanteras kanser serviks di negara ini, program ROSE berjaya menyaring sebanyak lebih daripada 23 000 orang wanita sejak pelancarannya pada tahun 2019.

Untuk mendapatkan maklumat lanjut berkenaan dengan program ROSE, sila layari laman sesawang ROSE.


Urusan Kerajaan di Luar Negara Menggunakan Bahasa Melayu – Perdana Menteri

Untuk mendapatkan maklumat terkini, ikuti kami melalui Telegram

Kuala Lumpur – Perdana Menteri, YAB Dato’ Sri Ismail Sabri Yaakob mengarahkan semua urusan melibatkan luar negara termasuklah surat-menyurat mesti menggunakan bahasa Melayu. Perkara itu dimaklumkan oleh YAB Perdana Menteri, ketika berucap merasmikan Simposium Pengantarabangsaan Bahasa Melayu di Wisma DBP, pada pagi ini.

“Semua urusan kerajaan di luar negara perlu menggunakan bahasa Melayu. Saya sendiri menghantar surat kepada para pemimpin dunia menggunakan bahasa Melayu dengan terjemahan bahasa Inggeris sebagai lampiran,” ucapnya di hadapan ratusan hadirin dari dalam dan luar negara yang hadir ke Simposium Pengantarabangsaan Bahasa Melayu.

“Saya juga telah memulakan rundingan dua hala dengan menggunakan bahasa Melayu, tidak ada cacatnya rundingan tersebut melalui penggunaan bahasa Melayu. Dalam persidangan juga, saya menggunakan bahasa Melayu, khususnya sewaktu sidang khas ASEAN bersama-sama Presiden Amerika (AS), Joe Biden. Ternyata, mesej yang saya sampaikan jelas diterima oleh Presiden AS walaupun saya berbahasa Melayu,” ucap Perdana Menteri.


Kentang Angin: Tumbuhan Liar dan Mudah Ditanam

Kentang angin (Dioscorea bulbifera) juga dipanggil ubi tum, ubi katak, buah barah dan buah sambung hayat. Tumbuhan monokotiledon dan diesius ini dikategorikan sebagai satu daripada spesies tumbuhan herba ubatan di Malaysia. Spesies tumbuhan liar ini berasal dari negara di kawasan tropika Afrika, Asia dan Amerika Selatan.

Kentang angin merupakan satu daripada spesies dalam famili Dioscoreaceae, order Dioscoreales dan genus Dioscorea yang mempunyai kira-kira 600 spesies di seluruh dunia. Terdapat beberapa sinonim yang pernah digunakan untuk spesies ini, iaitu Dioscorea alata var. bulbifera, Dioscorea hispida dan Dioscorea nummularia.

Kentang angin membiak secara seksual melalui biji dan secara vegetatif melalui ubi bawah tanah dan udara (bulbil) yang membolehkannya membiak dengan cepat.

Ubi atau bulbil ini berbentuk seperti ubi kentang kecil yang bujur dengan warna dan struktur yang sangat menyerupai ubi kentang. Ciri inilah yang memberikan nama tempatan kepada spesies ini. Ubi bagi spesies ini juga terkenal dengan rasa masin dan pahit.

Spesies tumbuhan memanjat ini boleh tumbuh setinggi 20 meter. Tumbuhan ini berdaun tunggal dan tersusun secara berselang. Daunnya juga berbentuk agak bulat seperti jantung dengan panjang daun dalam julat 15 sentimeter hingga 20 sentimeter dan lebar antara tujuh sentimeter hingga 14 sentimeter. Tepi daun ini rata atau licin dengan tulang daun yang melengkung.

Spesies ini mempunyai potensi untuk pasaran di dalam negara dan untuk dieksport ke keluar negara termasuklah di Eropah, Amerika Utara dan Asia Tenggara. Kentang angin boleh dijual dalam bentuk segar atau diproses seperti tepung atau kerepek ubi.

Kegunaan kentang angin dalam perubatan tradisional telah lama direkodkan, malah spesies ini mempunyai potensi yang sangat besar dalam bidang ini. Pengamal perubatan tradisional Cina mengatakan D. bulbifera telah digunakan secara meluas untuk merawat beberapa penyakit seperti hemoptisis, goiter, jangkitan kulit, orkitis, faringitis dan kanser. Beberapa analisis fitokimia juga telah menunjukkan kehadiran bahan fitokimia yang dikaitkan secara langsung dengan amalan perubatan tradisional yang berbeza.

Bulbil D. bulbifera digunakan sebagai makanan. Khasiat bagi setiap 100 gram bahagian bulbil yang boleh dimakan boleh dirujuk pada Jadual 1. Kaedah penyediaan bulbil untuk dimakan adalah berbeza-beza mengikut masyarakat.

Jadual 1 Khasiat bagi setiap 100 gram bahagian bulbil D. bulbifera yang boleh dimakan.

Pada kebiasaannya, bulbil yang diambil daripada D. bulbifera yang tumbuh liar dikupas, dihiris, dicuci, direbus dalam tempoh lama. Kadangkala, bulbil ini masih perlu direndam dalam air yang mengalir untuk membuang bahan toksik sebelum boleh dimakan.

Di Jawa, bulbil daripada tumbuhan yang ditanam boleh dimakan selepas dikupas dan dimasak. Ubi bawah tanah yang dihasilkan melalui pokok yang ditanam boleh dimakan, namun ubi daripada pokok yang tumbuh liar beracun akan menyebabkan rasa loya.

Orang asli Semang di Semenanjung Malaysia memarut ubi kentang angin dan mengaulnya dengan kapur dalam tempurung kelapa untuk membentuk doh. Doh itu kemudiannya dibalut dengan daun pisang dan dibakar atau ditanam di dalam tanah dan dibiarkan untuk ditapai.

Pes yang ditapai akan disimpan selama seminggu. Doh yang dibakar dipanggil kleb, manakala doh yang ditapai dipanggil koyi. Bulbil dan ubi kadangkala digunakan untuk menghasilkan kanji dan tepung.

Ubi atau tuber (bulbil) D. bulbifera dipanggang dan dimasak sebagai sayuran dan mampu mengubati batuk, disentri, buasir, ulser, kencing manis, kusta dan sifilis. Selain itu, kentang angin juga dilaporkan mempunyai steroid dan diosgenin yang digunakan untuk menghasilkan hormon steroid sintetik seperti pil perancang. Kentang angin juga digunakan dalam ubat-ubatan tradisional di Asia, Afrika dan Amerika Latin untuk merawat cirit-birit, disentri, konjunktivitis, keletihan dan kemurungan.

Laporan daripada Uganda menyatakan ubi D. bulbifera direbus dan dimakan oleh penduduk tempatan untuk merawat pesakit virus imunodefisiensi manusia (HIV). Namun begitu, kajian meluas dan terperinci mengenai kegunaan ini masih belum dibuktikan sepenuhnya. Ranting dan pucuknya yang lembut juga boleh dihancurkan dan disapukan pada rambut untuk menghilangkan kelemumur.

Sementara itu, daun spesies ini digunakan dalam sistem tradisional untuk rawatan penyakit kulit selain kencing manis, darah tinggi dan batu karang.

Dalam bidang etnoperubatan, kentang angin telah digunakan dalam sistem perubatan tradisional dan untuk aktiviti kajian farmakologi. Spesies D. bulbifera juga digunakan untuk beberapa aktiviti biologi, terutamanya disebabkan oleh sebatian aktif farmakologi.

Antara bahan fitokimia dan aktiviti biologi yang terdapat dalam spesies ini termasuklah daukosterol (sebagai antikanser), mirisetin (sebagai promosi antitumor dan neuroprotective), asid vanilik (sebagai antihipertensi dan antioksidan) dan kuersetin (sebagai neuroprotective, antibakteria, antiradang, antivirus, antipenuaan dan antioksidan).

Ubi daripada bahagian akar spesies ini boleh dimakan dan diproses menjadi makanan seperti tepung ubi keledek atau tepung. Walau bagaimanapun, kajian ketoksikan semasa menunjukkan adanya had terhadap potensi terapeutik sebelum boleh digunakan bagi tujuan ubatan.

Kentang angin boleh dibiakkan melalui biji atau ubinya. Spesies ini sesuai ditanam dan hidup subur di kawasan tropika. Kaedah penanamannya boleh dilakukan dengan merendamkan biji benih dalam air selama 24 jam hingga 48 jam sebelum ditanamkan di tanah yang telah digembur.

Ubi yang digunakan sebagai benih mestilah dipilih daripada tumbuhan yang sihat dan bebas daripada penyakit. Biji benih dan ubi boleh ditanam di dalam tanah yang subur dan gembur dengan pH tanah sekitar 5.5 hingga 6.5. Biji benih juga boleh ditanam di dalam lubang sedalam 10 sentimeter hingga 15 sentimeter dengan jarak antara lubang kira-kira 60 sentimeter.

Kentang angin memerlukan sokongan untuk memastikan tumbuhan ini tumbuh tegak. Maka itu, batang kayu, besi atau buluh boleh digunakan bagi tujuan ini. Pada kebiasaannya, tumbuhan yang sihat dan kuat boleh merebak dengan cepat dan meliputi kawasan tanah yang luas.

Penanaman tumbuhan ini boleh dilakukan lebih baik pada musim hujan berbanding dengan kemarau. Kentang angin juga lebih sesuai ditanam di negara beriklim tropika yang panas dan lembap. Selain pembiakan menggunakan biji atau ubi, spesies ini juga boleh ditanam dan dibiakkan melalui keratan batang.

Fasa dorman bulbil yang paling ketara adalah sejurus selepas penuaian dan mula menurun secara berterusan dengan masa, terutamanya semasa dalam simpanan. Percambahan bulbil dirangsang oleh eksogen bagi benzil adenina atau asid asetik indola.

Semakin besar bulbil atau kepingan bulbil yang digunakan untuk penanaman, semakin teguh tumbuhan yang dihasilkan. Bulbil yang lebih tua menjadi matang apabila bulbil yang baharu muncul. Oleh sebab itu, penuaian berulang adalah perlu untuk mengeluarkan bulbil yang matang.

Penuaian ubi utama berlaku antara sembilan bulan hingga 24 bulan selepas penanaman, yakni apabila keseluruhan tumbuhan menjadi tua. Bagi spesies lain, ubi dituai daripada pokok liar atau pokok yang ditanam dengan menggunakan alat penggali manual.

Sesetengah tumbuhan mungkin sengaja dibiarkan tumbuh selama dua tahun hingga tiga tahun sebelum dituai. Sekiranya spesies ini ingin dikomersialkan dalam industri ubat-ubatan, kentang angin perlu ditanam sebagai tanaman kontan atau tanaman dalam skala yang besar bagi memastikan kecukupan bekalan bahan mentah.